Menyimpan Emas atau Wang Kertas?

Impak pandemik COVID-19 bukan sahaja mengubah landskap sektor ekonomi negara, malah turut mempengaruhi kehidupan seharian masyarakat di dunia. Majoriti rakyat Malaysia berdepan dengan kesukaran untuk menjana pendapatan selain perlu mencari kerja alternatif. Pada masa yang sama, kesan pandemik juga tidak membezakan antara penduduk di bandar mahupun di luar bandar. Kehidupan masyarakat di negara ini semakin meruncing apabila berlaku peningkatan kes harian COVID-19 sehingga mencecah 20 000 kes bermula pada Ogos lalu. Gerakan “Bendera Putih” umpamanya sudah cukup menggambarkan kesempitan yang dialami oleh sesetengah pihak dalam menongkah arus pandemik demi kelangsungan hidup masing-masing.

Aset dan wang tunai menjadi perkara penting yang dicongakkan pada setiap masa sepanjang diuji dengan COVID-19 sama ada bagi mereka yang berada dalam golongan B40, M40 mahupun T20. Golongan B40 sentiasa berjuang untuk memenuhi keperluan hidup, lebih-lebih lagi ketika pandemik ini. Golongan M40 juga dikatakan ‘turun taraf’ ke B40 apabila mereka yang sebelum ini memperoleh pendapatan selesa terpaksa diberhentikan terutamanya golongan yang terlibat dengan industri pelancongan, perhotelan dan syarikat penerbangan. Golongan T20 juga boleh “turun takhta” ke B40 apabila diisytiharkan muflis akibat perniagaan yang diusahakan mereka terjejas teruk. Oleh hal yang demikian, simpanan aset dan tabungan wang merupakan perkara terpenting dalam tempoh pandemik ini.

Duit (wang kertas) atau emas merupakan harta yang bernilai dan berfungsi sebagai asas mata wang. Emas merupakan logam terawal yang pernah dijadikan mata wang rasmi. Kronologi mata wang dunia bermula dengan sistem wang token, iaitu daripada logam emas dan perak sebagai alat pertukaran yang berlangsung sebelum tahun 1870. Sistem ini tidak dapat dikekalkan kerana simpanan emas hanya meningkat apabila hasilnya boleh didapati daripada perlombongan. Selepas itu bermulalah penggunaan sistem mata wang emas dan wang kertas apabila wang kertas boleh ditebus dengan emas pada kadar yang ditetapkan. Bermula pada tahun 1971 tiada lagi sandaran emas dalam sistem mata wang dunia dengan pelaksanaan sistem apungan (wang fiat). Penggunaan wang kertas sebagai mata wang asas berkekalan sehingga ke hari ini.

Perbezaan utama emas dengan wang kertas didapati dari sudut nilai terkandung. Emas mempunyai nilai intrinsik, iaitu zat kepada emas itu sendiri. Berat dan ketulenan emas merupakan asas bagi perkiraan nilai. Berbeza daripada wang kertas yang diberi nilai melalui percetakan nombor di atas kertas berdasarkan digit 1, 5, 10, 20 dan 100. Wang kertas terdedah kepada risiko kejatuhan nilai disebabkan inflasi dan kejatuhan ringgit. Manakala emas pula terjamin dari sudut nilainya dalam jangka masa panjang. Simpanan emas juga mempunyai risiko turun naik harga, namun untuk tempoh jangka panjang, emas mampu memegang nilai dan berkemungkinan besar memberikan pulangan simpanan yang lebih tinggi. Konsep asas ini perlu difahami supaya simpanan kita lebih terjamin dan selamat.

Secara purata, kadar inflasi tahunan di Malaysia berjumlah sekitar 2.4 peratus (2014-2018). Pada Julai 2021, kadar inflasi dianggarkan mencecah 4.4 peratus setahun. Hal ini bermaksud, pulangan yang bakal diperoleh mungkin tidak memadai dengan kadar inflasi semasa. Kadar inflasi keseluruhan Malaysia dijangka lebih tinggi dan berada pada paras antara 2.5 peratus hingga 4.0 peratus pada tahun 2021 disebabkan oleh faktor tolakan kos berikutan peningkatan harga minyak dunia. Ketika kadar inflasi meningkat, situasi tersebut akan menurunkan nilai simpanan tetap atau duit simpanan. Keadaan ini agak berbeza daripada emas yang sememangnya dikenali dengan sifat kalis inflasi. Jika dilihat pada purata perkembangan emas tahunan (2014-2018), nilai emas berkembang seiring dengan inflasi pada tempoh yang sama dengan purata 5.3 peratus setahun.

Dengan kata lain, pelaburan dalam Tabung Haji atau Amanah Saham Bumiputera dan Amanah Saham Nasional terjamin dari sudut nombornya, namun simpanan emas terjamin dari sudut nilainya bagi tempoh jangka panjang. Kenyataan ini dilihat bersesuaian dengan nasihat pakar kewangan, Tuan Azizi Ali, yang menyatakan sebanyak 10 peratus kekayaan mesti disimpan dalam bentuk emas pada setiap masa. Sekiranya terdapat lebihan simpanan, seseorang itu disarankan supaya membuat pelaburan lain. Menyimpan emas mungkin tidak membuatkan seseorang itu kaya-raya dalam tempoh masa yang singkat, namun dengan memiliki emas pastinya dapat melindungi nilai harta kita.

Terdapat dua bentuk simpanan emas yang boleh dipilih, iaitu secara fizikal atau melalui akaun emas. Simpanan emas secara fizikal termasuklah pembelian barang kemas (perhiasan wanita), jongkong emas, bulion, syiling dan juga wafer (bar) emas. Kaedah dan cara penyimpanan emas fizikal ini bergantung pada keupayaan dan kemampuan kewangan individu. Bagi yang kurang lebihan untuk menyimpan, mereka boleh bermula dengan simpanan wang kertas secara konsisten. Sebagai contoh, RM2 sehari atau RM100 sebulan. Selepas beberapa tempoh, simpanan tersebut harus ditukar kepada emas seperti bar emas yang bernilai RM400. Selain itu, masyarakat juga boleh memilih untuk menyimpan syiling dirham (perak) dan boleh menukar kepada syiling dinar (emas) apabila sudah sampai bilangan untuk sekeping dinar emas. Bagi golongan yang berkemampuan, sebaik-baiknya disarankan supaya menyimpan emas dalam bentuk bulion ataupun jongkong yang pastinya memberikan pulangan yang lebih besar. Sebahagian besar masyarakat suka membeli dan menyimpan barang kemas disebabkan bukan sahaja dapat dijadikan simpanan malah boleh dipakai dan digunakan. Perlu dimaklumi bahawa barang kemas dikenakan kos upah (pertukangan) dan wujud peratusan susut nilai sekiranya dijual kembali di kedai-kedai emas.

Manakala simpanan melalui akaun emas patuh Syariah pula boleh dilakukan di beberapa buah bank di Malaysia, antaranya Kuwait Finance House Gold Account-I, Bank Muamalat Gold-i Account, Al-Rajhi Bank Gold-i Account dan yang terkini Maybank Islamic Gold Account-i. Simpanan emas seumpama ini merupakan pilihan yang bijak terutamanya bagi golongan yang tidak berkemampuan untuk membeli emas fizikal. Hal ini dikatakan demikian kerana pembelian dalam akaun emas boleh dibuat dengan harga serendah RM10. Di samping itu, melalui akaun emas ini kita tidak perlu memikirkan tempat penyimpanan dan keselamatan emas tersebut. Segala-galanya diuruskan oleh perbankan tersebut.

Pelaburan emas juga tidak sunyi daripada ancaman penipuan atau scammers. Keadaan ini berlaku disebabkan ketamakan manusia dengan kemewahan dan keuntungan di sebalik nilai emas. Emas dan perak tergolong dalam barangan ribawi. Barangan ribawi telah disebutkan oleh Rasulullah SAW. sebagai barangan yang tidak boleh ditukar dengan barangan yang sama secara berlebihan. Terdapat enam jenis barangan ribawi yang disepakati oleh ulama iaitu emas, perak, tamar, gandum, barli dan garam. Hal ini diambil berdasarkan hadis yang diriwayatkan oleh Ubadah bin Thamith yang menyatakan :

الذَّهَبُ بِالذَّهَب وَالْفِضَّةُ بِالْفِضَّةِ وَالْبُرُّ بِالْبُرِّ وَالشَّعِيرُ بِالشَّعِيرِ وَالتَّمْرُ بِالتَّمْرِ وَالْمِلْحُ بِالْمِلْحِ مِثْلاً بِمِثْلٍ سَوَاءً بِسَوَاءٍ يَدًا بِيَدٍ فَإِذَا اخْتَلَفَتْ هَذِهِ الأَصْنَافُ فَبِيعُوا كَيْفَ شِئْتُمْ إِذَا كَانَ يَدًا بِيَدٍ

“Emas dengan emas, perak dengan perak, gandum dengan gandum, sya’ir (gandum yang lebih rendah kualitinya) dengan sya’ir, kurma dengan kurma, garam dengan garam, pertukarannya harus semisal dan semisal, sama dan sama, tangan dan tangan. Maka jika terjadi perbezaan pada barang-barang ini lakukanlah jual beli kalian selama dilakukan antara tangan dan tangan.” [HR. Al-Bukhari dan Muslim dari Ubadah bin Shamit radhiyallahu’anhu, dan lafaz ini milik Muslim]

Hadis ini jelas menerangkan kaedah transaksi barang-barang ribawi untuk mengelak daripada berlakunya riba yang diharamkan. Tiga syarat utama transaksi barangan ribawi, iaitu i)Taqabudh (penyerahan) hendaklah berlaku terhadap kedua-dua item jual beli, iaitu harga dan juga barang belian (emas).

iii) kadar pertukaran tersebut perlu sama nilainya.

Sekiranya kita memahami dan mematuhi syarat transaksi barangan riba ini, nescaya seseorang itu dapat mengelakkan diri daripada terjerumus dengan penipuan (scammers). Pembelian atau pelaburan emas memerlukan kewujudan emas fizikal secara tunai dan penyerahan pula perlu berlaku dalam majlis yang telah diaturkan. Keadaan ini tidak memungkinkan berlakunya penipuan kerana pembeli boleh terus memegang emas yang telah dibeli. Penangguhan sama ada pembayaran atau serahan emas juga boleh menutup ruang aktiviti pihak yang ingin mengambil kesempatan. Ketamakan juga dapat dibendung kerana iktinaz (pengumpulan dan simpanan emas yang tidak dibelanjakan di jalan Allah SWT) amat dilarang dalam Islam.

Masyarakat perlu membudayakan simpanan aset sama ada dalam bentuk duit atau emas agar mempunyai bekalan semasa berlakunya kesulitan yang tidak terjangka. Emas yang disebut dalam al-Quran sebagai satu daripada harta dunia, mempunyai jaminan nilai yang sangat sesuai sebagai simpanan bagi tempoh jangka panjang.

Profesor Madya Dr. Salmy Edawati Yaacob, Pensyarah kanan di Pusat Kajian Syariah, Fakulti Pengajian Islam, UKM.


Rizab BNM Melonjak Naik A.S.$116.3 Bilion

Untuk mendapatkan maklumat terkini, ikuti kami melalui Telegram

Kuala Lumpur – Setakat 30 Ogos 2021, rizab antarabangsa Bank Negara Malaysia (BNM) meningkat A.S.$116.3 bilion berbanding dengan A.S.$11.3 bilion pada 13 Ogos lalu.

Paras rizab yang lebih tinggi ini dapat mencerminkan, terutamanya peruntukan tambahan Hak Pengeluaran Khas (SDR) kepada Malaysia berjumlah A.S.$5.0 bilion oleh Tabung Kewangan Antarabangsa (IMF).

Peruntukan SDR ini jelas dapat menyediakan mudah tunai tambahan kepada sistem kewangan global, memperkukuh rizab, meningkatkan keyakinan, dan memperkuat daya tahan ekonomi dunia.

Mengulas lebih lanjut, bank pusat berkata, paras rizab ini memadai untuk membiayai 8.3 bulan import tertangguh dan 1.3 kali jumlah hutang luar negeri dalam tempoh yang singkat.

Komponen utama rizab antarabangsa ialah rizab mata wang asing (A.S.$103.4 bilion), kedudukan rizab IMF (A.S.$1.4 bilion), SDR (A.S.$6.1 bilion), emas (A.S.$2.2 bilion), dan aset rizab lain (A.S.$3.2 bilion).

Menurut BNM lagi, aset berkenaan merangkumi emas, tukaran asing dan rizab lain, termasuklah SDR yang berjumlah sehingga RM483.60 bilion, kertas kerajaan Malaysia (RM11.12 bilion), deposit dengan institusi kewangan (RM841.62 juta), pinjaman dan pendahuluan (RM21.77 bilion), tanah dan bangunan (RM4.16 bilion), dan aset lain (RM15.31 bilion).

Modal dan liabiliti terdiri daripada modal berbayar berjumlah RM100 juta, rizab (RM185.35 bilion), mata wang dalam edaran (RM143.84 bilion), deposit oleh institusi kewangan (RM143.44 bilion), deposit kerajaan persekutuan (RM13.43 bilion), deposit lain (RM8.73 bilion), kertas Bank Negara (RM7.87 bilion), peruntukan SDR (RM28.84 bilion), dan liabiliti lain (RM5.2 bilion).


India Kurangkan Cukai Import Minyak Sawit

New Delhi – Bagi menangani isu inflasi makanan, India mengambil langkah untuk menurunkan cukai import minyak sawit bagi menstabilkan harga minyak masak pengguna pada peringkat tempatan

Menurut laporan media, Economic Times berkata kerajaan sedang mempertimbangkan untuk menurunkan duti semasa minyak sawit mentah (MSM), minyak kacang soya dan minyak bunga matahari kepada 24.75 peratus daripada 30.25 peratus pada masa ini.

Hal ini demikian kerana inflasi pengguna India dijangka meningkat susulan daripada kos bahan api pengangkutan dan harga minyak masak.

Hal ini merupakan langkah awal bagi menangani kadar inflasi makanan dan memastikan harga kekal terkawal ketika musim perayaan.

“Pada Jun lepas, kerajaan bertindak menurunkan cukai import MSM kepada 10 peratus daripada 15 peratus bagi tempoh tiga bulan, mengurangkan duti berkaitan termasuklah levi pertanian dan kebajikan sosial kepada 30.25 peratus daripada 35.75 peratus.

“Sementara itu, pada bulan sama, kerajaan turut bertindak membenarkan import minyak sawit bertapis yang berkuat kuasa sehingga akhir Disember ini,” kata kenyataan media itu memetik daripada sumber rasmi.

Menurut Kementerian Pertanian, India mengimport sejumlah 13.35 juta tan minyak makan dengan 12.47 juta tan dihasilkan pada peringkat domestik pada tahun fiskal 2020 hingga 2021.

Minyak masak dari Malaysia dan Indonesia merupakan penyumbang besar sumber import minyak masak pada India.


Memperkukuh Amalan Tadbir Urus Korporat

Istilah tadbir urus korporat agak janggal buat syarikat di Malaysia sebelum berlakunya krisis kewangan Asia pada tahun 1997/1998.  Istilah ini mula digunakan secara kerap apabila kebanyakan syarikat di negara ini dikatakan tidak mengamalkan tadbir urus korporat yang baik sehingga menyebabkan mereka terpaksa gulung tikar ekoran krisis kewangan Asia 1997/1998. Berpunca daripada serangan spekulator mata wang asing ke atas mata wang negara-negara Asia, termasuklah mata wang Malaysia, banyak syarikat tidak mampu bertahan lama ekoran bebanan hutang yang berlipat ganda berbanding dengan sebelum krisis  kewangan Asia 1997/1998.

Kegagalan banyak syarikat di Malaysia termasuklah yang disenaraikan di Bursa Malaysia (dahulu dikenali sebagai Bursa Saham Kuala Lumpur-BSKL) menyebabkan banyak pihak menyatakan antara faktor kegagalan syarikat-syarikat di Malaysia pada ketika itu disebabkan kelemahan tadbir urus korporat. Saham-saham syarikat yang tersenarai di Bursa Malaysia mengalami kejatuhan yang teruk. Nama-nama syarikat yang sangat dikenali pada suatu ketika dahulu ada yang sudah tidak lagi disebut pada masa ini. Kebanyakan usahawan yang dahulunya nama mereka cukup sinonim dalam sektor keusahawanan dan korporat Malaysia tenggelam begitu sahaja. Begitulah penangan dahsyat krisis kewangan Asia 1997/1998 ke atas ekonomi Malaysia amnya dan syarikat-syarikat serta usahawan di Malaysia khasnya pada waktu tersebut.

Atas alasan tersebut, kerajaan dan penggiat industri berganding bahu dan berusaha untuk memartabatkan amalan tadbir urus korporat yang baik terutamanya dalam kalangan syarikat yang tersenarai di Bursa Malaysia.  Usaha ini jelas kelihatan apabila wujudnya Kod Tadbir Urus Korporat Malaysia yang pertama pada tahun 2000.  Syarikat yang tersenarai di Bursa Malaysia mula menitikberatkan amalan tadbir urus korporat yang baik. Kebaikan amalan tadbir urus korporat yang baik mula dirasai oleh syarikat-syarikat di Malaysia meskipun pada ketika itu ekonomi Malaysia baru sahaja pulih daripada kesan krisis kewangan Asia 1997/1998.  Syarikat-syarikat yang tersenarai di Bursa Malaysia sudah tentu terpaksa menyerap kos untuk melaksanakan amalan tadbir urus korporat yang baik seperti yang dinyatakan oleh Kod Tadbir Urus Korporat Malaysia pada tahun 2000.

Kesan daripada krisis kewangan Asia 1997/1998 yang masih terasa dan pada masa yang sama syarikat-syarikat yang tersenarai di Bursa Malaysia pula disarankan untuk mengamalkan tadbir urus korporat yang baik menyebabkan mereka terpaksa menyerap kos untuk melaksanakan tadbir urus korporat yang disyorkan oleh Kod Tadbir Urus Korporat Malaysia tahun 2000. Pada awalnya syarikat-syarikat tersenarai awam sukar untuk mematuhi sepenuhnya perkara yang dinyatakan dalam Kod Tadbir Urus Korporat pada tahun 2000.

Apabila syarikat yang tersenarai di Bursa Malaysia mula menunjukkan kesan positif selepas mempraktikkan amalan tadbir urus yang baik, penggiat industri mula memahami betapa pentingnya mengamalkan syor-syor dalam Kod Tadbir Urus Korporat pada tahun 2000.  Kebaikan ini mula diterjemahkan apabila setiap pihak dalam syarikat yang tersenarai dalam Bursa Malaysia mula memahami peranan mereka masing-masing termasuklah ahli lembaga pengarah syarikat, jawatankuasa audit, pengerusi lembaga pengarah, ketua pegawai eksekutif dan para juruaudit.

Pada tahun 2007, sekali lagi pihak berkuasa melancarkan Kod Tadbir Urus Korporat yang  disemak semula agar bersesuaian dengan keadaan semasa. Sekitar tahun 2006 hingga 2007, terdapat beberapa kes skandal korporat di Malaysia melibatkan syarikat-syarikat yang tersenarai di Bursa Malaysia. Pada ketika itu, isu skandal korporat tertumpu pada syarikat-syarikat yang tersenarai di Bursa Malaysia.

Tumpuan diberikan ke atas peranan jawatankuasa audit yang bertanggungjawab ke atas hal ehwal perakaunan, kewangan dan pengauditan syarikat. Isu kebebasan jawatankuasa audit juga ditekankan pada masa ini selain daripada kepakaran mereka dari segi kewangan. Kedua-duanya cukup penting kerana memberikan kesan terhadap kualiti jawatankuasa audit. Ahli jawatankuasa audit sewajarnya bebas dan juga memiliki kepakaran dalam aspek kewangan. Bebas itu bermaksud mereka dapat membuat keputusan tanpa tekanan daripada mana-mana pihak terutamanya dari dalam syarikat itu sendiri.

Pada tahun 2012 dan  2017, sekali lagi Kod Tadbir Urus Korporat Malaysia dilancarkan.  Kedua-kedua kod ini memainkan peranannya yang tersendiri. Tujuannya adalah untuk meningkatkan kualiti piawaian tadbir urus korporat di Malaysia melibatkan syarikat-syarikat yang tersenarai di Bursa Malaysia.  Pada tahun 2017, pihak berkuasa mula mementingkan aspek pelantikan wanita dalam kalangan ahli lembaga pengarah dan pengurusan tertinggi. Hal ini amatlah ditekankan kerana golongan wanita juga sewajarnya dibawa ke peringkat pengurusan tertinggi syarikat-syarikat yang tersenarai di Bursa Malaysia. Mereka tidak boleh sekadar menjadi pekerja sokongan semata-mata, namun perlu diangkat ke peringkat yang lebih tinggi, iaitu sebagai ahli lembaga pengarah dan pengurusan tertinggi syarikat. Tiada sesiapa yang boleh menafikan peranan wanita yang semakin penting dalam dunia korporat kini.

Tidak terhenti setakat tahun 2017, sekali lagi pada tahun ini, iaitu pada 28 April 2021 Kod Tadbir Urus Korporat tahun 2021 telah dikeluarkan oleh Suruhanjaya Sekuriti Malaysia (SC). Hal ini bermaksud Malaysia telah mengeluarkan lima edisi kod tadbir urus korporat dalam tempoh 21 tahun selepas buat pertama kali dikeluarkan pada tahun 2000. Kod Tadbir Urus Korporat 2021 meneruskan agenda kod-kod tadbir urus korporat sebelum ini, antaranya melibatkan aspek pelantikan wanita dan penubuhan jawatankuasa pengurusan risiko.  Malah, pada kali ini hal-hal tentang kemapanan dan kelestarian syarikat juga ditekankan agar ahli lembaga pengarah benar-benar mengetahui tanggungjawab mereka untuk mentadbir urus risiko-risiko dan peluang-peluang kemapanan dan kelestarian dalam usaha menyokong strategi dan kejayaan syarikat. Pengurusan tertinggi syarikat juga perlu mengambil berat tentang hal ini.

Pengurusan risiko semakin ditekankan dalam kalangan syarikat yang tersenarai di Bursa Malaysia. Terdapat syarikat-syarikat tersenarai awam menubuhkan jawatankuasa pengurusan risiko pada peringkat ahli lembaga pengarah bagi membolehkan risiko-risiko untuk dikenal pasti, dinilai dan seterusnya dipantau agar tidak memberikan kesan yang negatif kepada syarikat. Oleh sebab itu, tidak mustahil risiko-risiko ini diterjemahkan dan ditukar dalam bentuk yang positif agar dapat memberikan manfaat kepada syarikat terbabit. Sudah tentulah hanya pihak yang pakar dalam hal ehwal pengurusan risiko dapat melaksanakan tanggungjawab tersebut dengan baik dan berkesan.

Kod Tadbir Urus Korporat tidak akan terhenti setakat ini kerana kod baharu dijangka digubal pada masa akan datang supaya asas tadbir urus korporat diperkukuh dalam kalangan syarikat-syarikat tersenarai awam sehingga mampu berada pada tahap yang cemerlang setanding dengan syarikat-syarikat antarabangsa.

Profesor Madya Dr. Rohami Shafie, Pengarah Institut Kajian Strategik dan Pembangunan Perakaunan Mampan (ISSAD), Pusat Pengajian Perakaunan Tunku Puteri Intan Safinaz (TISSA-UUM).


RON97 Naik RM2.73 Seliter Mulai Esok

Untuk mendapatkan maklumat terkini, ikuti kami melalui Telegram

KUALA LUMPUR- Harga runcit petrol RON95 dan diesel masih kekal, manakala RON97 naik kepada RM2.73 seliter mulai 9 hingga 15 September 2021. Harga RON95 didapati kekal pada harga RM2.05 dan diesel pula RM2.15.

Menurut kenyataan dari Kementerian Kewangan, kerajaan akan mengawal aliran kenaikan harga minyak global dengan mengekalkan harga siling RON95 pada harga RM2.05 seliter dan RM2.15 seliter untuk diesel, walaupun berlaku kenaikan harga minyak dalam pasaran dunia.

Kementerian Kewangan dalam kenyataannya memaklumkan bahawa harga yang ditetapkan tersebut berdasarkan penetapan harga runcit produk petroleum secara mingguan dengan menggunakan formula Mekanisme Harga Automatik (APM).

Bagi melindungi pengguna daripada peningkatan harga minyak, kerajaan mengekalkan harga siling RON95 dan diesel walaupun harga pasaran bagi kedua-dua produk itu sudah meningkat, iaitu melebihi harga siling yang ditetapkan.

Kementerian Kewangan turut menyatakan bahawa kerajaan akan terus memantau trend harga minyak mentah dunia dengan mengambil langkah yang sewajarnya bagi menjamin kesejahteraan dan kebajikan rakyat.


LHDNM Terus Santuni Golongan Terjejas di Melaka dan Pahang

Kuala Lumpur –  Lembaga Hasil Dalam Negeri Malaysia (LHDNM) masih meneruskan misi bantuan COVID-19 kepada golongan rentan di Melaka dan Temerloh, Pahang berikutan kesan penularan wabak COVID-19.

Sebanyak 950 bakul makanan telah diagihkan kepada kumpulan sasar ini melalui Program CSR Hasil Prihatin.

Program CSR Hasil Prihatin merupakan satu manifestasi komitmen tanggungjawab sosial LHDNM terhadap masyarakat, khususnya golongan yang amat memerlukan demi kelangsungan hidup dalam tempoh yang mencabar ini.

Di Melaka, sebanyak 750 bantuan bakul makanan telah disampaikan oleh Puan Zubaidah Hamzah, Pengarah Negeri LHDNM Negeri Sembilan/Melaka kepada wakil penduduk. Program ini berlangsung di Pejabat Jabatan Kebajikan Masyarakat Melaka Tengah, Pejabat Jabatan Kebajikan Masyarakat Jasin, Pusat Islam Melaka, Majlis Agama Islam Melaka dan Menara Hasil Melaka.

Sementara itu, program CSR Hasil Prihatin turut berlangsung di Temerloh, Pahang, melalui kerjasama Masjid Taman Temerloh Jaya dan Pertubuhan Sukarelawan Kebajikan Penyayang Daerah Temerloh (PSKPDT). LHDNM telah mengagihkan sebanyak 200 bakul makanan kepada penduduk di sekitar Temerloh, Mentakab, Kuala Krau, Lanchang dan mukim berhampiran dengan kawasan tersebut.


Sikap dan Pendekatan Mampu Memulihkan Ekonomi

KUALA LUMPUR- Melalui pendekatan perniagaan dan langkah konstruktif kerajaan, selain sikap komuniti perniagaan dan rakyat, ekonomi negara dijangka pulih dan membangun semula dengan lebih baik, demikian menurut pandangan Pengerusi Majlis Penasihat Kelab Ekonomi Kuala Lumpur (ECKL), YBhg. Tan Sri Abdul Wahid Omar.

Beliau yang juga Pengerusi Bursa Malaysia menjelaskan, pasaran modal negara pulih dengan ketara padaÂ  Ogos 2021 dengan dana asing muncul sebagai pembeli bersih buat pertama kalinya sejak Jun 2019 dengan aliran masuk bersih sebanyak RM1.1 bilion. Pada masa yang sama, FTSE Bursa Malaysia KLCI (FBM KLCI) meningkat sebanyak 7.1 peratus dari bulan ke bulan dan berakhir dengan jumlah 1601 mata pada bulan yang sama.

“Peningkatan ini sebahagiannya disokong oleh keuntungan korporat yang berdaya tahan pada suku kedua tahun 2021 dan meningkat sebanyak 113 peratus berdasarkan penyelidikan Maybank,“ tambah beliau semasa berucap pada majlis Sidang Kemuncak Pemulihan Negara anjuran Institut Strategik KSI bagi Asia Pasifik.

Beliau berpandangan bahawa sentimen positif turut dilihat dalam pasaran bon Malaysia dengan pegangan asing meningkat sebanyak RM6.6 bilion pada Ogos 2021, lantas menjadikan aliran masuk bersih setakat tahun ini berjumlah sebanyak RM24.6 bilion.


BNM Mengekalkan OPR pada Kadar 1.75 Peratus

Kuala Lumpur – Jawatankuasa Dasar Monetari (MPC), Bank Negara Malaysia (BNM) hari ini membuat keputusan untuk mengekalkan Kadar Dasar Semalaman (OPR) pada kadar 1.75 peratus. MPC menyifatkan pendirian dasar monetari itu ialah wajar dan akomodatif.

Ekoran daripada keadaan pandemik COVID-19 yang tidak menentu, pendirian dasar monetari akan terus ditentukan oleh data dan maklumat baharu serta kesannya kepada prospek keseluruhan inflasi dan pertumbuhan dalam negeri.

Langkah fiskal dan kewangan akan terus mengurangkan kesan ekonomi terhadap perniagaan dan isi rumah, serta memberikan sokongan kepada kegiatan ekonomi.

BNM terus komited untuk menggunakan alat-alat dasarnya yang bersesuaian bagi mewujudkan keadaan yang menyokong pemulihan ekonomi yang berterusan.

BNM memaklumkan bahawa ekonomi global dilihat terus pulih dengan disokong oleh peningkatan aktiviti perkilangan dan perkhidmatan.

Walau bagaimanapun, kekuatan pemulihan berbeza merentas pelbagai negara terutamanya mengikut liputan pemberian vaksin, pelonggaran langkah-langkah pembendungan dan tahap sokongan dasar.

“Negara yang mencapai kemajuan lebih baik dalam pelaksanaan program pemberian vaksin COVID-19 telah dapat melonggarkan langkah pembendungan dan membolehkan aktiviti dalam negeri terus pulih.

“Rangsangan fiskal dan monetari yang besar di beberapa negara maju terus menyokong momentum pemulihan. Keadaan kewangan juga kekal menyokong pertumbuhan,” ujarnya.

Secara keseluruhan, BNM menjelaskan bahawa imbangan risiko terhadap prospek pertumbuhan global cenderung ke arah pertumbuhan menjadi lebih perlahan disebabkan oleh ketidakpastian berhubung dengan perkembangan pandemik.

Situasi itu turut disumbang berikutan kemunculan varian COVID-19 yang membimbangkan dan potensi risiko volatiliti pasaran kewangan yang ketara susulan perubahan dasar monetari ekonomi utama.

Bagi ekonomi Malaysia pula, BNM memaklumkan pelaksanaan semula langkah pembendungan di seluruh negara bagi mengekang penularan semula kes COVID-19 telah memperlahankan momentum pertumbuhan.

Pelonggaran yang diberikan secara berperingkat baru-baru ini lebih tertumpu kepada sektor ekonomi untuk kembaliberoperasi, di samping kemampuan syarikat yang lebih tinggi untuk membuat penyesuaian dalam persekitaran operasi baharu dan sokongan dasar yang berterusan, sebahagiannya akan mengurangkan kesan tersebut dan membolehkan ekonomi terus berada pada landasan pemulihan.

“Pada masa hadapan, pelonggaran langkah pembendungan dan kemajuan pesat program pemberian vaksin dalam negeri serta pengembangan permintaan global yang berterusan akan menyokong momentum pertumbuhan menjelang tahun 2022,” ujarnya.

Purata inflasi keseluruhan pada tahun ini ialah 2.3 peratus dengan unjuran antara 2.0 hingga 3.0 peratus.

Menurut BNM,  inflasi asas seperti yang diukur oleh inflasi teras dijangka kekal rendah pada purata antara 0.5 hingga 1.5 peratus untuk tahun ini dengan keadaan lebihan kapasiti yang berterusan dalam ekonomi.

“Walau bagaimanapun, prospek ini terus bergantung pada perkembangan harga komoditi global dan langkah-langkah dasar bagi meringankan bebanan kos yang ditanggung oleh orang ramai. Namun, inflasi asas dijangka kekal rendah secara relatif pada tahun 2022,” jelas BNM.


Pantun Meriahkan Konvensyen Pergerakan MIC

Untuk mendapatkan maklumat terkini, ikuti kami melalui Telegram

SELANGOR – Tepukan gemuruh dan siulan hadirin bergema tatkala beberapa orang pemimpin MIC berpantun dalam ucapan masing-masing ketika majlis pembukaan Konvensyen Pergerakan MIC Wanita, Pemuda, Putera dan Puteri Kebangsaan, yang berlangsung di Hotel Wyndham Acmar, Klang pada hari ini. Lebih menarik lagi apabila hampir keseluruhan ucapan dasar oleh Ketua Putera MIC, S. Padmarajah turut menggunakan bahasa Melayu. Dalam ucapan yang turut diselitkan dengan pantun yang menarik itu, Padmarajah menyentuh isu berkaitan dengan kuota kemasukan pelajar India ke peringkat matrikulasi yang perlu diberi perhatian oleh pihak kementerian.

Selain Padmarajah, Pon Kogilam yang mewakili Puteri MIC juga menyelitkan pantun dalam ucapan dasarnya yang menggesa parti itu memberikan ruang kepada wanita untuk dipilih sebagai calon dalam pilihan raya umum akan datang. Sementara itu, Ketua Wanita MIC, J. Usha Nandhini juga menyelitkan pantun dalam ucapannya yang menggesa kerajaan agar segera membentangkan Rang Undang-Undang (RUU) gangguan seksual berikutan peningkatan kes gangguan seksual yang berlaku belakangan ini. Walau bagaimanapun, Ketua Pemuda MIC, Thinalan T. Rajagopalu tidak pula berpantun dalam ucapan dasarnya.

Perhimpunan yang berlangsung selama dua hari yang bermula pada hari ini dirasmikan oleh Timbalan Presiden MIC, Datuk Seri M. Saravanan, yang juga merangkap Menteri Sumber Manusia, selain dihadiri oleh Ketua Pemuda UMNO, Datuk Dr. Asyraf Wajdi Dusuki dan Setiausaha Wanita UMNO, Datuk Rosni Sohar, yang turut memberikan ucapan dasar.


Bahasa Melayu Milik Semua Warganegara

KUALA LUMPUR − Soal bahasa Melayu ialah soal maruah dan jati diri rakyat Malaysia yang wajib diletakkan di tempat yang tinggi sepanjang masa dan di mana-mana sahaja. Sehubungan dengan itu, perkara ini harus ditanamkan dalam pemikiran setiap ahli masyarakat tentang peri pentingnya penyuburan bahasa Melayu dalam kehidupan bermasyarakat.

Pemimpin negara yang membina negara mesti menguasai bahasa Melayu dengan baik supaya bahasa ini dapat mencernakan pelbagai idea yang luar biasa daripada pelbagai kaum, bangsa dan etnik atau dari pelbagai daerah. Kegagalan mengungkapkan idea tersebut melalui bahasa Melayu dalam kalangan masyarakat baik dari segi agama, sains dan politik menandakan kegagalan membentuk masyarakat yang bersatu padu.

Situasi bahasa Melayu pada hari ini dapat dilihat dari segi hubungan masyarakat dengan bahasa dan situasi kedudukan bahasa Melayu semasa yang seperti melukut di tepi gantang. “Tatkala Bahasa Mengalir di Muara Merdeka” ialah muara merdeka yang merupakan suatu perlambangan. Muara ialah suatu daerah atau lembangan pada peringkat akhir sesebuah sungai. Muara juga ialah pertemuan di antara air laut dengan air sungai. Begitulah perumpamaan yang boleh diberikan yang mengaitkan bahasa dengan masyarakat pada hari ini.

Demikianlah antara penerangan menarik oleh Dr. Muhaimin Sulam, Ahli Jawatankuasa Tetap Bahasa Melayu (JKTBM), menerusi Ceramah Umum Jawatankuasa Tetap Bahasa Melayu (JKTBM): Tatkala Bahasa Mengalir di Muara Merdeka, yang disiarkan secara langsung menerusi Studio Siaran Langsung Media Sosial DBP pada pukul 9.30 pagi tadi.

Menurut beliau, bahasa Melayu harus bersedia menghadapi cabaran yang datang dari pelbagai pelosok sebagai bahasa yang mampu menyatukan idea-idea yang mantap, dengan makna yang dapat difahami oleh semua pihak.

Konsep bahasa Melayu dalam hubung kait untuk mengakrabkan lagi “Keluarga Malaysia“ dapat dilihat dari segi pelaksanaannya. Pelaksanaannya dalam kalangan masyarakat dari segi penggunaan bahasa Melayu masih lagi pada tahap yang kritikal yang memerlukan sokongan daripada semua pihak supaya konsep “Keluarga Malaysia” ini benar-benar merupakan satu konsep yang kukuh dan teguh khususnya dalam menyatupadukan masyarakat pelbagai kaum.

Walaupun ada pelbagai reaksi daripada masyarakat berhubung dengan ucapan Menteri Alam Sekitar dan Air, iaitu Dato’ Sri Tuan Ibrahim Tuan Man yang menggunakan bahasa Melayu di Persidangan Ke-26 Konvensyen Rangka Kerja Perubahan Iklim Pertubuhan Bangsa-Bangsa Bersatu (UNFCCC COP-26) di Glasgow, Scotland, janganlah kita terlalu bersikap negatif. Hal ini merupakan satu kemajuan dalam perkembangan bahasa Melayu pada peringkat antarabangsa. Kita harus melihat perkembangan positif ini sebagai satu nilai yang sangat berharga dalam perkembangan bahasa Melayu tanah air.

Ujarnya lagi, bahasa Melayu ialah bahasa kebangsaan, bahasa negara dan bukannya bahasa untuk orang Melayu sahaja. Bahasa Melayu ialah bahasa nasional yang dimiliki oleh semua warganegara Malaysia tidak kira apa-apa kaum sekali pun.


Jumlah Kemiskinan Isi Rumah Meningkat?

SHAH ALAM – Kadar kemiskinan di negara ini meningkat kepada 8.4 peratus pada tahun 2020 berbanding dengan 5.6 peratus yang direkodkan pada tahun 2019.

Menteri di Jabatan Perdana Menteri (Ekonomi), YB Datuk Seri Mustapa Mohamed menjelaskan bahawa kerajaan menganggarkan jumlah kemiskinan isi rumah di Malaysia telah meningkat daripada 405 000 pada 2019 kepada 640 000 pada tahun lalu.

Beliau menjelaskan hal tersebut ketika berucap dalam pembukaan International Forum on New Inclusive Asia 2021 (IFNIA 2021) bertemakan Poverty Alleviation in China-Lessons for Developing Countries yang diadakan secara maya.


341 Bakul Makanan Diagih melalui Program CSR Prihatin

10 SEPTEMBER- 341 bakul makanan diagihkan menerusi Program CSR Hasil Prihatin Lembaga Hasil Dalam Negeri Malaysia (LHDNM) bagi membantu penduduk yang terjejas akibat pandemik COVID-19 di Kuantan, Pahang dan Bintulu, Sarawak.

Di Pahang, YB Tuan Mohd. Shahar Abdullah, Timbalan Menteri Kewangan menyantuni rakyat dengan turun padang bagi menyampaikan bakul makanan kepada wakil penerima sumbangan di sekitar Kuantan. Sebanyak 141 bakul makanan diagihkan di tiga buah masjid, iaitu di Masjid Al Hidayah Paya Besar, Masjid Lama Permatang Badak dan Masjid Saidina Uthman Affan Bukit Rangin. Turut hadir dalam program tersebut ialah Encik [email protected] Daud, Pengarah Negeri LHDNM Pahang.

Di Bintulu, Sarawak menyaksikan Cik Edith Mason, Pengarah Cawangan LHDNM Bintulu  turut menyempurnakan program penyerahan 200 bakul makanan di Balai Raya Assyakirin kepada penerima dan wakil penerima yang kemudiannya akan diagihkan kepada penduduk di sekitar kawasan Bintulu dengan kerjasama Pejabat Kebajikan Masyarakat Bahagian (PKMB) Bintulu dan Tabung Baitulmal Sarawak (TBS) Bahagian Bintulu.

Turut hadir dalam program tersebut ialah Puan Sharifah Mordiah Syed Ali, Ketua Jabatan PKMB Bintulu dan Encik Zaini Ramli, Ketua Cawangan TBS Bahagian Bintulu. Sehingga kini, sebanyak 10 970 bakul makanan disumbangkan kepada pihak yang memerlukan di seluruh negara melalui Program CSR Hasil Prihatin dengan harapan mampu meringankan beban yang ditanggung oleh rakyat yang terjejas ekoran penularan wabak COVID-19.


Titah YDPA: Usaha Pemulihan Ekonomi Perlu Dipercepat

Untuk mendapatkan maklumat terkini, ikuti kami melalui Telegram

KUALA LUMPUR– Yang di-Pertuan Agong, Al-Sultan Abdullah Ri’ayatuddin Al-Mustafa Billah menitahkan kerajaan supaya mempercepat usaha pemulihan ekonomi negara menerusi penggubalan dasar yang mesra perniagaan dan pelaburan. Hal ini bertujuan untuk meningkatkan lagi daya saing negara dalam aspek ekonomi.

“Perbelanjaan yang sewajarnya perlu disediakan bagi membiayai langkah kesihatan awam, menyediakan bantuan kepada golongan yang terjejas serta sokongan untuk merancakkan aktiviti perniagaan selaras dengan pembukaan ekonomi,” titah Seri Paduka Baginda Yang di-Pertuan Agong semasa berkenan merasmikan Mesyuarat Pertama Penggal Keempat Parlimen ke-14 pada hari ini.

Yang di-Pertuan Agong turut melahirkan keyakinan ekonomi Malaysia akan menunjukkan pemulihan yang selari dengan peningkatan kadar vaksinasi penduduk. “Usaha ini turut memberikan keyakinan kepada semua pemegang taruh dan pelabur,” titah Al-Sultan Abdullah.

Al-Sultan Abdullah turut bertitah, kerajaan perlu membentangkan cadangan di Dewan Rakyat bagi meningkatkan siling perbelanjaan kumpulan wang COVID-19 serta had statutori hutang kerajaan bagi membolehkan perbelanjaan tambahan.

“Peningkatan daya saing negara juga perlu difokuskan terhadap usaha menambah baikkan ekosistem serta persekitaran perniagaan bagi meneroka penciptaan kekayaan baharu dan menambah nilai terutamanya melalui perusahaan mikro kecil dan sederhana (PKS). Titah baginda, perusahaan ini juga perlu diberi galakan supaya dapat menguruskan perniagaan secara digital bagi menjamin akses pasaran yang lebih luas.


Persefahaman Politik Beri Impak Positif pada Ekonomi Negara

Kuala Lumpur – Persefahaman politik yang dicapai antara kerajaan dengan blok terbesar pembangkang, Pakatan Harapan (PH) pada Isnin diyakini akan menyumbang kepada persekitaran lebih stabil dan kondusif bagi perkembangan sektor pelaburan, pasaran modal dan ekonomi negara.

Tengku Datuk Seri Zafrul Abdul Aziz, Menteri Kewangan, berkata pemeteraian Memorandum Persefahaman (MoU) yang dinamakan sebagai Transformasi dan Kestabilan Politik itu bakal memberikan impak positif kepada pertumbuhan ekonomi Malaysia pada suku keempat 2021 dan seterusnya bagi tahun 2022.

Kementerian Kewangan yakin bahawa persefahaman politik yang baru dimeterai semalam akan terus mendokong asas pemulihan ekonomi dan unjuran pertumbuhan Keluaran Dalam Negara Kasar (KDNK) 3.0 peratus hingga 4.0 peratus bagi tahun 2021.

Sementara itu, Tengku Datuk Seri Zafrul memaklumkan Majlis Jemaah Menteri telah meluluskan cadangan untuk membentangkan pindaan Akta Langkah-langkah Sementara bagi Pembiayaan Kerajaan (Penyakit Koronavirus 2019) [Akta KWC] pada 10 September lalu.

Menurut beliau, hal ini melibatkan dua perkara, iaitu meningkatkan had siling Kumpulan Wang COVID-19 daripada RM65 bilion kepada RM110 bilion dan meningkatkan had statutori hutang Kerajaan Persekutuan daripada 60 peratus kepada 65 peratus daripada KDNK.

Selain itu, pindaan tersebut juga bertujuan untuk mengukuhkan sistem kesihatan negara dan penambahan bantuan ekonomi kepada rakyat dan sektor perniagaan, khususnya perusahaan kecil dan sederhana (PKS) dan mikro itu akan dibentangkan untuk kelulusan Dewan Rakyat pada Oktober ini.

“Kementerian Kewangan juga mengarahkan institusi perbankan untuk mengusahakan pengecualian bayaran faedah bagi penerima moratorium pinjaman bank dengan segera.

“Hal ini melibatkan penerima moratorium dari kumpulan 50 peratus terbawah daripada keseluruhan rakyat Malaysia untuk sepanjang tempoh tiga bulan pada suku keempat 2021,” jelas beliau dalam kenyataan media pada hari ini.


Pengeluaran Bulanan Getah Negara Terus Meningkat

Kuala Lumpur – Pengeluaran getah asli negara terus menunjukkan peningkatan pada Julai tahun ini apabila merekodkan pertambahan 22.3 peratus berbanding dengan bulan sebelumnya, iaitu 38 807 tan metrik tan kepada 47 473 tan metrik.

Dalam kenyataan hari ini, Dato’ Sri Dr. Mohd Uzir Mahidin, Ketua Perangkawan Malaysia, berkata pengeluaran tahunan juga meningkat 13.6 peratus berbanding dengan 41 801 tan metrik pada bulan yang sama tahun lalu.

Peningkatan pengeluaran itu disokong oleh pertumbuhan bulan ke bulan pengeluaran getah asli oleh sektor estet sebanyak menokok sebanyak 2.1 peratus dan sektor pekebun kecil (24.8 peratus).

“Bagi perbandingan tahun ke tahun pula, sektor kebun kecil kekal positif, iaitu 18 peratus, sebaliknya sektor estet menunjukkan pertumbuhan negatif 17.6 peratus,” katanya yang turut memaklumkan bahawa sumbangan utama pengeluaran getah asli di Malaysia adalah daripada sektor pekebun kecil, iaitu sebanyak 90.9 peratus berbanding dengan sektor estet (9.1 peratus).

Seiring dengan peningkatan pengeluaran tersebut, jumlah stok getah asli turut merekodkan kenaikan sebanyak 16 peratus pada Julai 2021 kepada 280 810 tan metrik berbanding dengan 242 072 tan metrik pada Jun tahun yang sama.

“Eksport getah asli Malaysia berjumlah 48 645 tan metrik pada Julai 2021 meningkat 0.1 peratus berbanding dengan Jun 2021 (48,589 tan metrik).

“China kekal sebagai destinasi utama eksport, 44.6 peratus daripada jumlah keseluruhan eksport pada Julai 2021 diikuti Amerika Syarikat (7.7 peratus), Finland (5.0 peratus), Turki (2.8 peratus) dan Mesir (2.7 peratus),” ujarnya.

Mengulas lebih lanjut, prestasi eksport produk getah negara itu disumbangkan oleh produk berasaskan getah asli seperti sarung tangan getah, tayar, tiub, benang getah dan kondom.

Tambahan pula, produk sarung tangan getah merupakan eksport utama dengan nilai RM3.9 bilion pada Julai 2021, menurun sebanyak 39.9 peratus berbanding dengan RM6.4 bilion pada Jun lalu.


Bantuan Khas COVID-19

Untuk mendapatkan maklumat terkini, ikuti kami melalui Telegram


Harga Petrol dan Diesel Kekal

Kuala Lumpur – Penetapan harga runcit petrol RON95, RON97 dan diesel kekal pada paras RM2.05, RM2.73 dan RM2.15 seliter bagi tempoh 16 hingga 22 September 2021.

Menurut kenyataan Kementerian Kewangan itu, penetapan harga runcit produk petroleum secara mingguan ini adalah untuk melindungi pengguna daripada kesan dengan kenaikan harga sebenar minyak pada pasaran global.

Kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, walaupun hakikatnya harga pasaran sebenar bagi kedua-dua produk telah meningkat melebihi paras harga siling yang telah ditetapkan.

Kementerian Kewangan turut berkata, kerajaan akan terus memantau kesan perubahan harga minyak mentah dunia, serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Pencemaran Udara Jejas Imej Ekonomi Jakarta

Jakarta – Pencemaran udara yang melanda jelas memberikan gambaran negatif terhadap infrastruktur industri, perniagaan dan sistem pengangkutan di Jakarta.

Imej ekonomi negara ini turut terjejas apabila pencemaran tersebut memberikan impak pada sektor ekonomi yang lain, seperti pelancongan dan kesihatan rakyatnya.

Presiden Indonesia Joko Widodo atau lebih dikenali sebagai Presiden Jokowi kini didapati bersalah oleh mahkamah disebabkan kecuaian dalam menangani kesan pencemaran udara di Jakarta.

Selain daripada Presiden Jokowi, terdapat tiga menteri lain yang turut terlibat dalam kesalahan sedemikian, iaitu Menteri Perhutanan, Menteri Dalam Negeri dan Menteri Kesihatan.

Kualiti udara merupakan antara penggerak utama dalam pemantauan landskap ekonomi bagi sesebuah negara.

Dalam permasalahan isu ini, tindakan perundangan telah dilakukan susulan tuntutan yang dikemukakan oleh 32 orang penduduk Jakarta pada tahun 2019 apabila bandar tersebut menduduki tangga terakhir pada Indeks Kualiti Udara Antarabangsa.


Bekalan Bahan Pembinaan Kembali Mencukupi

Kuala Lumpur – Baru-baru ini, Maybank IB Research melaporkan bahawa industri hartanah sedang berdepan dengan permasalahan kekurangan bahan binaan yang serius sehingga menyebabkan tempoh pembinaan sesuatu projek menjadi lebih perlahan.

“Banyak kilang tidak dibenarkan beroperasi ketika Perintah Kawalan Pergerakan (PKP). Namun begitu, apabila sektor hartanah dibenarkan beroperasi semula, semua simpanan stok kilang yang ada habis dibeli,” kata Datuk Ir. Soam Heng Choon, Ketua Pegawai Eksekutif Persatuan Pemaju Hartanah dan Perumahan (REHDA).

Walau bagaimanapun, Datuk Ir. Soam Heng Choon berkata, masalah kekurangan bahan binaan ini dijangka akan selesai pada suku keempat tahun ini. Kekurangan bahan binaan itu hanyalah bersifat sementara.

Katanya, kilang yang tidak mempunyai simpanan stok mencukupi untuk memenuhi permintaan memerlukan tempoh dalam sebulan atau dua bulan sebelum mencukupkan kembali stok tersebut.

Harga bahan binaan juga akan kembali normal dan stabil secara perlahan-lahan.

“Namun begitu, keputusan kewangan suku ketiga 2021 dijangkakan lebih lemah dan sebahagian pemaju akan mengalami kerugian memandangkan sekatan pergerakan mula dilonggarkan pada akhir Ogos,” kata Wong Wei Sum, penganalisis REHDA.

Oleh itu, REHDA sedang melobi untuk melanjutkan Kempen Pemilikan Rumah (HOC) berikutan pemaju tidak memperoleh manfaat secara keseluruhannya akibat tempoh sekatan pergerakan yang lama sehingga Ogos lalu.

Mengulas tentang perkara itu, berbakikan tiga bulan setengah sebelum kempen berakhir pada akhir tahun ini, REHDA akan melihat prestasi jualan industrinya dalam tempoh dua bulan ini sebelum memutuskan langkah seterusnya.

“Jika penjualan terjejas, REHDA masih ada masa sehingga November atau selepas belanjawan dibentangkan untuk memohon melanjutkan kempen tersebut demi kebaikan semua pihak,“ katanya.


Kewangan Islam untuk Semua

Untuk mendapatkan maklumat terkini, ikuti kami melalui Telegram

Dalam usaha mencapai aspirasi negara untuk menjadi hab kewangan Islam serantau, terdapat aspek yang perlu diberi perhatian. Antaranya termasuklah pengukuhan kawal selia sektor kewangan Islam, penyeragaman piawaian perakaunan dan laporan kewangan, pembentukan modal insan, serta pembangunan produk dan servis yang lebih inovatif. Namun begitu, pencapaian dalam semua aspek di atas menjadi lebih bermakna sekiranya penembusan pasaran sektor kewangan Islam lebih inklusif (menyeluruh) dan tidak tertumpu terhadap segmen pengguna Muslim sahaja.

Pada masa ini, maklumat demografi pengguna kewangan Islam mengikut agama sukar diperoleh menerusi capaian atau rekod awam. Berdasarkan pemerhatian, kesedaran dan pengetahuan pengguna bukan Muslim tentang produk dan servis kewangan Islam dijangka masih berada pada paras yang rendah. Menyedari situasi ini, sewajarnya kita merangka langkah yang lebih strategik bagi merapatkan jurang kesedaran dan pengetahuan mereka. Hal ini disebabkan kesedaran dan pengetahuan merupakan senjata yang dapat menarik minat pengguna untuk menyertai sektor kewangan Islam.

Bagi meningkatkan tahap kesedaran dan pengetahuan pengguna bukan Muslim tentang kewangan Islam, aspek pendidikan merupakan jalan penyelesaian utama. Beberapa minggu lalu, saya membincangkan topik Takaful di dalam kelas tutorial bagi mata pelajaran Kewangan Islam. Pada akhir kelas, seorang pelajar bertanya sama ada sebagai seorang pengguna bukan Muslim, adakah beliau juga boleh mendapatkan produk Takaful? Perbualan tersebut menarik perhatian saya untuk menulis tentang topik kewangan Islam pada kali ini. Sejujurnya, ini bukanlah kali pertama soalan sedemikian diajukan semasa sesi pembelajaran. Saban semester, pasti ada yang bertanya sama ada produk dan servis kewangan Islam turut terbuka kepada pengguna bukan Muslim.

Sebagai pendidik dalam bidang kewangan Islam kepada kelompok pelajar yang hampir 100 peratus bukan Muslim, saya melihat soalan sedemikian sebagai sesuatu yang positif dan memberangsangkan. Hal ini menunjukkan bahawa individu bukan Muslim kini bukan sahaja lebih terbuka dan berminat untuk menerima pakai produk dan servis kewangan Islam, malah ada kalanya soalan-soalan yang diajukan oleh mereka membuatkan saya berfikir dengan lebih kritis berhubung isu-isu yang sebelumnya tidak pernah menjadi persoalan–barangkali kerana sesetengah perkara itu merupakan kelaziman kepada seseorang Muslim, namun tidak kepada individu bukan Muslim. Yang menariknya, hal ini menjadikan proses pengajaran dan pembelajaran kami sentiasa berjalan seiringan dan secara berterusan. Bukan mereka sahaja yang belajar daripada saya, namun secara tidak langsung saya juga belajar daripada mereka menerusi perbincangan sama ada di dalam mahupun di luar kelas.

Mengajar subjek kewangan Islam kepada pelajar bukan Muslim sememangnya mencabar, namun mendapat kepuasan yang berbeza. Bagi memastikan proses pembelajaran yang lebih efektif, pendekatan yang diambil juga harus kreatif. Penerangan perlu dijelaskan dengan gaya bahasa yang lebih santai dan ringkas, berserta contoh yang mudah difahami. Lebih mencabar lagi apabila kandungan mata pelajaran ini mempunyai pelbagai terma dalam bahasa Arab yang begitu asing kepada mereka.

Berbalik pada isu utama, status sebagai hab kewangan Islam serantau menjadi lebih bermakna jika hal ini tidak hanya bersandarkan pada jumlah aset mahupun peratusan pertumbuhan. Bagi mencapai objektif ini, salah tanggapan bahawa produk dan servis kewangan Islam yang hanya eksklusif untuk pengguna Muslim perlu diperbetul. Masyarakat seharusnya didedahkan dengan aspek kewangan Islam yang sememangnya universal. Sebagaimana yang sering dikongsi bersama-sama para pelajar saya, iaitu “anda mungkin bukan seorang Muslim, maka anda tidak terikat dengan ajaran agama Islam yang mewajibkan anda berurusan mengikut landasan Syariah. Namun begitu, setelah belajar dan mengetahui dengan lebih mendalam tentang kewangan Islam, jika anda merasakan konsepnya merupakan sesuatu yang dekat dan selari dengan prinsip moral dan etika anda, maka teruskanlah”. Tegasnya, pintu kewangan Islam sentiasa terbuka untuk semua.

Dr. Nurul Afidah Mohamad Yusof, Penolong Profesor di Jabatan Kewangan, Fakulti Perniagaan dan Kewangan, Universiti Tunku Abdul Rahman.


KSBM sebagai Acuan Standard Bahasa Melayu

IPOH − Kerangka Standard Bahasa Melayu (KSBM) merupakan acuan standard bahasa Melayu yang sedang diuar-uarkan ke seluruh negara merupakan satu keperluan bagi melihat atau meletakkan bahasa Melayu itu setanding dengan bahasa-bahasa besar lain di dunia. Tujuannya tidak lain tidak untuk mendukung dan memartabatkan bahasa Melayu dan merealisasikan penggunaannya di peringkat antarabangsa secara meluas.

Menurut Dr. Azhar Md Sabil, Pensyarah dari Fakulti Pengajian Pendidikan, Universiti Putra Malaysia, jumlah penutur bahasa Melayu adalah antara yang terbanyak di dunia pada waktu ini. Oleh itu, semoga dengan adanya KSBM ini dapat menjadikannya sebagai kayu ukur oleh sesiapa sahaja bagi tujuan penyetaraan standard bahasa Melayu.

Ujarnya lagi, aspek bahasa Melayu juga dilihat penting dalam Perlembagaan Persekutuan. Untuk menjadi seorang warganegara mengikut Perlembagaan Persekutuan dalam Perkara 16, seseorang itu perlu mempunyai pengetahuan asas dalam bahasa Melayu. Perkara 19 pula memperuntukkan syarat bahawa seseorang itu perlu mempunyai pengetahuan memadai dalam bahasa Melayu.

Bahasa Melayu juga tetap diutamakan sebagai kriteria syarat lantikan pegawai dalam perkhidmatan awam. Antara syarat kelayakan lantikan yang terkandung dalam Suruhanjaya Perkhidmatan Awam Malaysia ialah calon perlu melepasi syarat kelulusan Bahasa Melayu pada gred tertentu dan berkebolehan bertutur, membaca dan menulis dalam bahasa Melayu dengan memuaskan.

Pegawai perkhidmatan awam perlu diberi latihan khusus supaya menepati syarat asas tentang pengetahuan bahasa Melayu yang bertujuan untuk meningkatkan kemahiran berbahasa mereka. Mereka juga seharusnya perlu diberi latihan dan kursus kemahiran bercakap di khalayak umum secara santun berbahasa. Begitu juga ketika berurusan dengan pelanggan di kaunter-kaunter perkhidmatan awam.

Katanya lagi, lebih baik sekiranya Pusat Bahasa Melayu di luar negara yang ditubuhkan itu mengadakan Kursus Bahasa Melayu dan kegiatan kebahasaan yang aktif dalam usaha mempromosikan bahasa Melayu di luar negara khususnya kepada pelancong yang ingin melancong ke Malaysia.

Sekiranya kita ada satu acuan atau panduan yang standard (KSBM), maka tiada sesiapa boleh mempertikaikan tentang keupayaan bahasa Melayu sebagai bahasa ilmu di peringkat antarabangsa. Semoga kerangka ini dapat diterima baik oleh semua masyarakat demi mengangkat bahasa Melayu di dalam dan luar negara.

Menurut Dr. Simah Mamat, Pensyarah Kanan dari Fakulti Pendidikan, Universiti Malaya pula, sebagai pengantaraan KSBM, pengajian Bahasa Melayu ditawarkan di seluruh dunia oleh universiti terkemuka. Aspek kemahiran berbahasa Melayu seperti kemahiran mendengar, bertutur dan menulis pada peringkat universiti diterapkan di setiap universiti. Terdapat lebih daripada 13 buah universiti di seluruh dunia yang menawarkan Kursus  Bahasa Melayu.

Bagi Dr. Azaha Ibrahim dari Jabatan Pengajian Melayu, IPG Kampus Kota Bharu, Kelantan pula, dengan adanya KSBM ini diharapkan dapat mengangkat bahasa Melayu sebagai bahasa yang disegani di Malaysia dan seterusnya di dunia. KSBM juga bertujuan agar bahasa Melayu terus hidup subur dalam jiwa masyarakat pelbagai kaum dan sebagai satu “Keluarga Malaysia”. Bahasa Melayu juga bahasa perpaduan yang perlu diperjuangkan bagi mengangkat martabatnya ke mercu kegemilangan seperti zaman kegemilangannya ketika zaman Kesultanan Melayu Melaka dahulu.

Demikianlah antara penerangan menarik daripada para panel jemputan dalam Webinar Kerangka Standard Bahasa Melayu, yang diadakan secara langsung menerusi platform Zoom dan YouTube pada pukul 9.00 pagi tadi. Webinar anjuran Institut Pendidikan Guru Kampus Ipoh ini diadakan menerusi dua sesi pembentangan, iaitu pada 17 November 2021 dan 18 November 2021. Yang turut hadir ialah Dr. Azman Rahman, Pensyarah Jabatan Pengajian Melayu, IPG Kampus Bahasa Melayu, selaku moderator.


Peranan China di Afghanistan Selepas Pengunduran AS

Untuk mendapatkan maklumat terkini, ikuti kami melalui Telegram

Pada 14 April lalu, Presiden Amerika Syarikat (AS), Joe Biden mengumumkan pengunduran tenteranya dari Afghanistan menjelang 11 September. Sebaliknya, pada 8 Julai, Joe Biden mengawalkan pula tarikh akhir pengunduran, iaitu pada 31 Ogos. Sebelum itu, pengunduran dilakukan secara berperingkat bermula pada Mei. Rancangan untuk mengundurkan tentera AS dari Afghanistan bermula sejak era pentadbiran Barrack Obama. Pada 22 Jun 2011, beliau telah menggariskan rancangan untuk mengundurkan 33 000 tentera AS menjelang tahun 2012. Pada tahun yang sama, tentera AS di Afghanistan berjumlah 90 000 orang. Pada 27 Mei 2014, Obama mengumumkan jadual pengunduran tentera AS menjelang akhir 2016. Pentadbiran Donald Trump pula telah menandatangani perjanjian dengan Taliban pada 29 Februari 2020 yang membuka jalan untuk AS mengundurkan tenteranya.

Kehadiran tentera AS di Afghanistan bermula apabila George W. Bush melancarkan Operation Enduring Freedom yang merupakan sebahagian daripada Perang Menentang Keganasan pada 7 Oktober 2001. Taliban yang memerintah Afghanistan mempunyai hubungan dengan Al-Qaeda pimpinan Osama bin Laden yang bertanggungjawab terhadap serangan pada 11 September 2001. Sepanjang 20 tahun berada di Afghanistan, seramai 16 000 orang terkorban. Tentera AS yang terkorban pula sebanyak 2448 orang, manakala lebih 20 000 anggota lagi cedera.

Pada 15 Ogos 2021, Taliban berjaya mengambil alih Kabul menyebabkan kerajaan Afghanistan pimpinan Ashraf Ghani tumbang. Taliban kemudiannya mengumumkan pembentukan kerajaan sementara pada 7 September 2021. Mullah Mohammad Hassan Akhund dilantik sebagai pemangku Perdana Menteri, Mullah Abdul Ghani Baradar dan Mawlawi Abdul Salam Hanafi (pemangku Timbalan Perdana Menteri), Sirajuddin Haqqani (Menteri Dalam Negeri), Mullah Mohammad Yaqoob (Menteri Pertahanan), Amir Khan Muttaqi (Menteri Luar), Mullah Hidayat Bakri (Menteri Kewangan), Abdul Hakim (Menteri Keadilan) dan Khairullah Khairkhwa (Menteri Maklumat). Manakala Mullah Hibatullah Akhundzada sebagai pemimpin agung.

Pengunduran tentera AS akan memberikan impak terhadap keselamatan nasional dan integriti wilayah China terutama di Xinjiang. China berkongsi sempadan sejauh 76 kilometer dengan Afghanistan. Atas faktor keselamatan, China mengadakan hubungan tidak rasmi dengan para pemimpin Taliban. Beijing perlu mendekati Taliban agar mereka tidak menyokong kumpulan pemisah Xinjiang seperti Gerakan Islam Turkestan Timur (GITT). China harus memastikan bahawa Afghanistan tidak akan menjadi tempat perlindungan dan merekrut anggota GITT. Oleh sebab itu, pada 28 Julai 2021, Mullah Abdul Ghani Baradar dan Menteri Luar China, Wang Yi telah bertemu di Tianjin. Taliban berjanji bahawa Afghanistan tidak akan digunakan sebagai pangkalan kumpulan pemisah.

Sebagai pertukaran, China menawarkan sokongan ekonomi dan pelaburan untuk pembangunan semula infrastruktur dan ekonomi Afghanistan selepas pengunduran AS. Menurut Wang Yi, China akan menyediakan bantuan kemanusiaan bernilai 200 juta Yuan (A.S$30.96 juta). Bantuan terbabit merangkumi makanan, bekalan untuk musim sejuk, tiga juta dos vaksin COVID-19 dan ubat-ubatan. Afghanistan mempunyai potensi ekonomi terutamanya dalam konteks Belt & Road Initiative (BRI) dan pelaburan. Presiden China, Xi Jinping telah melancarkan BRI di Astana, Kazakhstan pada September 2013 yang bermatlamat untuk mewujudkan jalinan kerjasama ekonomi antara China dengan negara-negara di Asia Tengah, Asia Selatan, Asia Tenggara, Asia Barat dan Eropah.

Antara projek utama BRI di rantau Asia Selatan ialah Koridor Ekonomi China â€“ Pakistan (CPEC). CPEC yang bernilai A.S.$64 bilion merangkumi rangkaian jalan raya, landasan kereta api dan saluran paip yang bertujuan untuk menghubungkan wilayah Xinjiang dengan pelabuhan Gwadar di Pakistan. China turut merancang untuk memperluas jalinan ke Afghanistan agar dapat menghubungkan Asia Tengah, Asia Selatan dan Iran dengan China. Menurut jurucakap Taliban, Zabihullah Mujahid pada 6 September 2021, mereka mahu mengadakan hubungan baik dengan negara-negara jiran selain berhasrat untuk menyertai CPEC. Menteri Dalam Negeri Pakistan, Sheikh Rashid Ahmed menyifatkan hasrat Taliban itu sebagai perkara yang baik dan amat mengalu-alukan penyertaan Afghanistan dalam CPEC.

Beberapa buah syarikat China dilihat berpotensi untuk terlibat dalam pembangunan semula infrastruktur di Afghanistan. Pada akhir Mei 2021, terdapat syarikat-syarikat yang berhasrat untuk melabur sebanyak A.S.$400 juta dalam pembinaan loji jana kuasa arang batu 300 megawatt. Syarikat Sany Group akan melabur di Afghanistan jika keadaan lebih stabil dan jelas. Manakala terdapat kemungkinan Power Construction Corporation of China (PowerChina) yang akan terlibat dengan pelbagai projek pada masa hadapan terutamanya berkaitan dengan sektor hidroelektrik dan kuasa terma. Menurut syarikat kuasa, Da Afghanistan Breshna Sherkat, hanya 35 peratus populasi mempunyai akses terhadap bekalan elektrik. Kepakaran China dapat dimanfaatkan untuk menambahbaikkan sektor bekalan elektrik sekali gus meningkatkan peratusan populasi Afghanistan yang mendapat bekalan elektrik.

Afghanistan yang kaya dengan mineral dan nadir bumi dijangka menarik minat China. Kekayaan mineral dan nadir bumi Afghanistan bernilai A.S.$1 trilion. Mineral dan nadir bumi digunakan dalam bidang elektronik, telekomunikasi, pertahanan, kesihatan dan angkasa. Afghanistan juga kaya dengan mineral lain seperti tembaga, emas, bauksit, kromium, plumbum dan zink. Menurut laporan Kementerian Perlombongan dan Petroleum pada tahun 2019, Afghanistan mempunyai sumber tembaga berjumlah 30 juta tan, bijih besi pula bernilai A.S.$350 bilion (2.2 bilion tan) dan emas bernilai A.S.$170 juta (2700 kg).

Syarikat China, Zijin Mining Group and the China Metallurgical Group Corporation (MCC Group) dan Jiangxi Copper sebelum ini pernah mendapat tender untuk membangunkan lombong tembaga di Mes Aynak, wilayah Logar pada tahun 2007. Kawasan tersebut mempunyai 9.98 juta tan simpanan tembaga yang ditemui oleh ahli geologi Soviet pada 1970-an. Sebagai pertukaran kepada hak melombong tembaga selama 30 tahun, syarikat tersebut berjanji akan melabur sebanyak A.S.$3 bilion serta membina loji jana kuasa dan landasan kereta api. Walau bagaimanapun, perlombongan tembaga tidak begitu praktikal disebabkan keadaan politik yang tidak stabil dan kejatuhan harga tembaga.

Kekayaan minyak dan gas asli juga boleh dimanfaatkan oleh Afghanistan dengan kerjasama China. Afghanistan mempunyai 1.6 bilion tong minyak mentah, 16 trilion kaki padu gas asli dan 500 juta tong cecair gas asli. Pada tahun 2011, China National Petroleum Corporation (CNPC) mendapat tawaran mencari gali minyak bernilai A.S.$400 juta di tiga kawasan untuk tempoh 25 tahun. Ketiga-tiga kawasan terbabit mengandungi 87 juta tong minyak.

China hanya dapat berperanan dalam pembangunan semula Afghanistan jika politik dalaman kembali stabil. Menstabilkan politik merupakan tugas berat yang perlu digalas oleh kerajaan sementara Taliban. Hal ini dikatakan demikian kerana terdapat kumpulan penentang seperti Barisan Penentangan Nasional pimpinan Ahmad Wali Massoud dan Amrullah Saleh yang menolak pemerintahan Taliban. Kestabilan politik amat penting bagi menarik minat pelabur asing supaya dapat menjamin pelaburan mereka. Oleh hal yang demikian, China juga mahukan Afghanistan berada dalam keadaan stabil demi keselamatan nasional dan kepentingan ekonominya.

Penulis, berkelulusan Sarjana Analisis Strategi dan Keselamatan, Universiti Kebangsaan Malaysia.


RMK12: Peruntukan Besar Buat Sabah dan Sarawak

KUALA LUMPUR- Peruntukan sebanyak RM9.13 bilion yang diumumkan oleh YAB Perdana Menteri Malaysia, Dato’ Sri Ismail Sabri Yaakob untuk Sabah dan Sarawak pada Khamis lalu disifatkan sebagai langkah tepat dan menggembirakan rakyat di kedua-dua negeri itu.

Felo Kanan Majlis Profesor Negara (MPN), Profesor Madya Dr. Jeniri Amir berpendapat hal tersebut dapat mengurangkan jurang pembangunan prasarana, ekonomi digital dan sosial di negeri terbabit. Peruntukan yang diumumkan oleh YAB Perdana Menteri sekitar RM9 bilion itu tentunya disambut baik 6.6 juta rakyat Negeri Sarawak dan Sabah.

“Sesungguhnya cerminan semangat “Keluarga Malaysia” yang telah digagaskan oleh YAB Perdana Menteri merupakan komitmen jitu Kerajaan Persekutuan untuk memastikan jurang lebar antara Sabah dan Sarawak dengan Semenanjung Malaysia dapat dirapatkan,“ jelas beliau.

Sebelum ini, pelbagai rungutan dan masalah telah lama berlarutan termasuklah kemudahan asas yang jauh ketinggalan. Oleh sebab itu, komitmen Kerajaan Persekutuan itu dijangka dapat memacu Sabah dan Sarawak setanding dengan negeri-negeri maju yang lain.

“Segala peruntukan yang dinyatakan itu amat munasabah dan serasi dengan keinginan YAB Perdana Menteri untuk melihat Sabah dan Sarawak juga dapat berdiri sama tinggi dengan negeri lain,“ tambah Dr. Jeniri.

YAB Perdana Menteri, Dato’ Sri Ismail Sabri Yaakob ketika berucap pada sambutan Hari Malaysia 2021 di Pusat Konvensyen Antarabangsa Sabah (SICC) telah mengumumkan peruntukan sejumlah RM4.66 bilion bagi negeri Sabah, manakala sebanyak RM4.47 bilion bagi negeri Sarawak.

Peruntukan itu jelas beliau akan disalurkan melalui peruntukan pembangunan di bawah Rolling Plan 1 2021, Rancangan Malaysia ke-12 (RMK-12), yang akan dibentangkan di Parlimen pada 27 September ini.


Manfaat Ekosistem Ekonomi Kerajaan, Pulihkan Ekonomi Negara

Untuk mendapatkan maklumat terkini, ikuti kami melalui Telegram

Shah Alam – Kerajaan perlu memanfaatkan sebaik mungkin ekosistem ekonomi sedia ada yang dimilikinya bagi menyelamatkan ekonomi rakyat termasuklah sektor perusahaan kecil dan sederhana (PKS), kata Dr. Edmund Terence Gomez, Profesor Ekonomi Universiti Malaya.

Ekosistem ekonomi yang dimaksudkan oleh beliau ialah rangkaian syarikat berkaitan kerajaan (GLC) dan badan berkanun yang disifatkan mempunyai capaian agak besar dalam ekonomi Malaysia.

Capaian ekosistem ekonomi tersebut meliputi hampir keseluruhan sektor yang merangkumi perbankan, kesihatan (pemilikan hospital swasta), telekomunikasi, utiliti, perikanan dan pertanian.

Kita sememangnya memiliki sumber. Mereka (kerajaan) tahu kerana mereka memiliki institusi pembangunan kewangan antaranya seperti SME Bank, Agrobank dan Bank Pembangunan serta termasuklah bank yang dimiliki oleh GLC.

Selain itu, badan berkanun seperti Lembaga Kemajuan Kelantan Selatan (Kesedar), Lembaga Kemajuan Terengganu Tengah (Ketengah) dan lain-lain lagi boleh membantu petani dan nelayan di luar bandar.

“Jika kesemua ekosistem ini dimanfaatkan dengan baik, hal ini akan menjadi satu anugerah,” katanya ketika menjadi panel dalam program webinar Aliran bertajuk “Negara, Masyarakat dan Ekonomi dalam Peralihan – Di Mana Malaysia?”.

Dr. Edmund berkata, ramai pihak tidak sedar akan keupayaan ekosistem yang dimiliki oleh kerajaan itu bagi membantu menyelamatkan ekonomi negara sekiranya direformasikan dengan baik.

Kepentingan tersebut adalah untuk membantu ekonomi negara juga dapat dilihat apabila kerajaan sebelum ini telah melancarkan inisiatif Perkukuh Pelaburan Rakyat (Perkukuh) bagi membantu usaha enam syarikat pelaburan berkaitan kerajaan (GLIC) untuk melaksanakan mandat diperbaharui mereka.

Oleh itu, kerajaan perlu mengambil perhatian untuk memastikan penambahbaikan sistem tersebut khususnya dalam perancangan RMK-12 dan Belanjawan 2022.

Mengulas lanjut, Edmund berkata, PKS merupakan sektor yang paling penting untuk diberikan perhatian dalam usaha negara menangani krisis ekonomi yang disebabkan oleh pandemik COVID-19.

Berdasarkan lebih daripada 1.2 juta syarikat yang berada di Malaysia, 98.5 peratus daripadanya merupakan syarikat PKS, iaitu kira-kira 900 000 syarikat.

“Separuh daripadanya dijangka akan mengalami kerugian dalam masa terdekat. Hal ini akan berlakunya peningkatan dalam pinjaman tidak berbayar, kes muflis dan pengangguran.

“Maka itu, timbul persoalan apakah yang perlu dilakukan untuk menangani isu serius ini? Bagaimanakah kita berhadapan dengan pandemik yang dijangka akan berlanjutan? Siapakah yang akan melakukan intervensi untuk menyelamatkan negara?

“Tidak ragu lagi, semuanya berkaitan dengan kerajaan,” ujarnya.

Jelas beliau, negara yang memiliki ekosistem seperti China dan Singapura dan berjaya memanfaatkannya dengan baik terbukti berupaya untuk menangani krisis COVID-19 dengan lebih cepat dan efektif.

“Singapura juga memiliki sistem GLC yang luas dan mereka melakukan intervensi dengan sangat efektif. Selain itu, kita lihat juga bagaimanakah China mampu membina hospital dengan cepat sebagai langkah intervensi menangani pandemik ini.

“Kita masih tidak sedar mengenai penyelesaian ini yang hakikatnya sudah digunakan di negara lain. Negara yang menangani pandemik ini dengan cepat dan efektif adalah mereka yang mempunyai ekosistem seperti ini (penglibatan GLC yang meluas dalam ekonomi),” ujarnya.


Pakej Penjagaan COVID-19 Sasar RM471.6 Juta kepada Keluarga B40

Untuk mendapatkan maklumat terkini, ikuti kami melalui Telegram

Putrajaya –  Bagi memastikan rakyat bebas daripada jangkitan wabak ini, kerajaan telah memperkenalkan Pakej Penjagaan COVID-19 (PPC) khususnya kepada keluarga dalam kategori B40.

Dengan memperuntukkan sebanyak RM471.6 juta, kerajaan akan menyediakan bantuan PPC seperti pek pelitup muka guna semula (empat keping setiap keluarga); ujian kendiri kit COVID-19 (empat unit kit setiap keluarga); seunit oksimeter nadi; seunit termometer; dan risalah panduan penggunaan serta maklumat berkaitan dengan penjagaan kesihatan.

YAB Dato’ Sri Ismail Sabri Yaakob, Perdana Menteri berkata, pakej ini merupakan satu persediaan negara ke arah era endemik COVID-19.

PPC ini adalah bertujuan untuk meringankan beban kewangan perbelanjaan isi rumah bagi keluarga B40 dan sekali gus melatih diri dalam membudayakan kebiasaan baharu bagi memutuskan rantaian jangkitan virus COVID-19.

Menurut beliau, pembelian PPC ini akan mula dilaksanakan berdasarkan maklumat penerima berdaftar Bantuan Prihatin Rakyat (BPR) yang sudah berkeluarga.

Penerima PPC adalah dalam kalangan isi rumah B40 yang sudah berkahwin dengan ada atau tidak mempunyai anak; ataupun ibu atau bapa tunggal yang mempunyai anak.

Inisiatif ini dijangka akan memberikan manfaat kepada lebih daripada 3.6 juta keluarga B40 dan sebanyak 8.4 juta penerima BPR secara keseluruhannya.

Selain itu, kerajaan juga bersetuju untuk melaksanakan pemberian dos ketiga vaksin COVID-19 bagi meningkatkan perlindungan kepada golongan rentan secara khususnya, di samping meningkatkan tahap imuniti dalam kalangan individu berisiko tinggi terhadap jangkitan COVID-19.

“Pemberian dos ketiga ini tertumpu kepada kumpulan yang berisiko tinggi terlebih dahulu, seperti anggota barisan hadapan kesihatan, pesakit kurang daya tahan imun, warga tua dengan komorbiditi.

“Kumpulan bersasar ini juga termasuklah individu yang tinggal atau bekerja di pusat jagaan jangka panjang apabila liputan imunisasi populasi dewasa di seluruh negara melebihi 80 peratus.”

Mengulas lanjut, Perdana Menteri berkata, kesemua perincian berhubung dengan pelaksanaan PPC dan pemberian dos ketiga vaksin akan diumumkan kelak oleh Khairy Jamaluddin, Menteri Kesihatan.


Ekonomi Digital Penyumbang Terbesar?

Kuala Lumpur – Perbadanan Ekonomi Digital Malaysia (MDEC) melancarkan Ekspo Go-eCommerce 2021, iaitu persidangan e-dagang maya untuk memacu adaptasi e-dagang dalam kalangan perniagaan tempatan dengan memanfaatkan inisiatif Go-eCommerce Belanjawan 2021.

MDEC menjangkakan ekspo yang bermula pada hari ini hingga 23 September dapat menggalakkan penggunaan e-dagang sebagai saluran pendapatan kepada perniagaan tempatan, sekali gus memperoleh khalayak yang lebih luas dalam usaha meningkatkan jualan.

MDEC bekerjasama dengan 23 rakan kongsi seperti Alacarte, DeliverEat, DHause, Dropee, eRomman, EZAssist, Food Market Hub, Foodpanda, Grab, iBeli, Instantestore, JDMas, JOCOM, Kravve, Kumoten, Lazada, Mpay, PGMall, senangPay, Shopee, SHOPLINE, SiteGiant dan SUBPLACE untuk memastikan capaian khalayak yang lebih luas dan meningkatkan penglibatan perniagaan tempatan.

“Pandemik menunjukkan adaptasi digital merupakan satu daripada keperluan untuk berjaya dalam perniagaan. MDEC menerusi inisiatif #SayaDigital akan terus menyokong penuh perniagaan tempatan untuk memanfaatkan Belanjawan 2021 dan program Pakej Perlindungan Rakyat dan Pemulihan Ekonomi (PEMULIH),” demikian menurut Ketua Pegawai Eksekutif MDEC,  Mahadhir Aziz dalam kenyataan.

Menurut beliau, MDEC yakin bahawa e-dagang akan mencipta lebih banyak peluang dan aliran pendapatan dengan memajukan ekonomi digital secara menyeluruh selaras dengan Rangka Tindakan Ekonomi Digital Malaysia (MyDIGITAL) dan Wawasan Kemakmuran Bersama 2030.

Menurut laporan MyDIGITAL, ekonomi digital dijangka menyumbang sebanyak 22.6 peratus untuk Keluaran Dalam Negara Kasar (KDNK) menjelang tahun 2025 serta menyasarkan sebanyak 875 000 perusahaan mikro, kecil dan sederhana (PMKS) sebagai langkah untuk mengadaptasi e-dagang.

Sumber MDEC turut menjelaskan ekspo tersebut bakal menampilkan tetamu industri berpengalaman bagi berkongsi pengalaman, petua mencipta kesedaran jenama, saluran memacu jualan, selain penggunaan media sosial untuk meningkatkan e-dagang.

Pada tahun 2020, Ekspo Go-eCommerce berjaya menarik kira-kira 3000 pendaftaran dan lebih 30 000 penonton menerusi 12 webinar dengan penampilan 23 tetamu jemputan.


KPDNHEP Keluarkan Kompaun di Seluruh Negara

Untuk mendapatkan maklumat terkini, ikuti kami melalui Telegram

HULU TERENGGANU – Kementerian Perdagangan dalam Negeri dan Hal Ehwal Pengguna (KPDNHEP) telah mengeluarkan kompaun berjumlah RM3.67 juta kepada peniaga dan orang awam di seluruh negara atas pelbagai kesalahan yang didakwa tidak mematuhi prosedur operasi standard (SOP) semasa Perintah Kawalan Pergerakan (PKP).

Timbalan Menteri KPDNHEP, YB Datuk Rosol Wahid menjelaskan, kompaun yang dikeluarkan sebanyak 764 kes itu melibatkan pelbagai kesalahan di premis perniagaan bermula 1 Jun lalu di bawah pelaksanaan PKP dalam fasa Pelan Pemulihan Negara (PPN).

“Sepanjang tempoh itu, KPDNHEP melakukan 228 223 pemeriksaan di premis perniagaan di bawah penguatkuasaan pemantauan SOP PKP Akta Pencegahan dan Pengawalan Penyakit Berjangkit 1988 (Akta 342). Antara kesalahan yang direkodkan termasuklah gagal mendaftar masuk menggunakan buku dan aplikasi MySejahtera, menjalankan aktiviti tidak dibenarkan, gagal menyediakan penanda jarak satu meter dan tidak memakai pelitup muka,“ jelas beliau.

Menurut beliau, KPDNHEP juga telah menggerakkan lebih 2000 penguat kuasa bagi memantau operasi sektor perniagaan dan peruncitan di seluruh negara sejak 16 Ogos lalu melalui “Ops Samar”. Pemantauan itu dilakukan bagi pematuhan SOP untuk kebenaran menjamu selera di restoran dan kedai makan seluruh negara yang pada ketika ini hanya membenarkan pelanggan yang lengkap dua dos vaksin COVID-19 sahaja.

Kesan ketidakpatuhan terhadap SOP ini boleh menyusahkan orang ramai. Menerusi “Ops Samar”, kita akan pastikan peniaga dan orang awam mematuhi SOP dan sekiranya gagal, tindakan kompaun boleh dikenakan terhadap mereka,“ jelas YB Datuk Rosol.


Belanjawan 2022 Berkonsepkan Pemulihan

KUALA LUMPUR – Belanjawan 2022 kekal bercirikan pengembangan dan berkonsepkan belanjawan pemulihan bagi menyokong usaha pembaharuan kerajaan dengan lebih meluas untuk tempoh jangka panjang di bawah Rancangan Malaysia Ke-12 (RMK12).

Menteri Kewangan, YB Senator Tengku Dato’ Sri Zafrul Tengku Abdul Aziz menjelaskan, fokus utama Belanjawan 2022 ialah memacu pemulihan ekonomi, membina semula daya ketahanan negara dan memangkinkan pembaharuan untuk ekonomi negara.

“Tahun 2022 akan menjadi tahun kritikal bagi Malaysia, tahun untuk bangkit dan permulaan penting yang bukan sahaja terhadap pemulihan ekonomi, malah melibatkan pemulihan industri, kehidupan dan pekerjaan, terutamanya bagi golongan yang terjejas teruk akibat pandemik,“ jelas beliau ketika menyampaikan ucap utama dalam Sidang Kemuncak Kewangan dan Perbankan Malaysia 2021 yang diadakan secara maya pada hari ini.

Dalam usaha membina daya tahan, beliau menegaskan, bank dan institusi kewangan perlu memainkan peranan penting, antara lain perlu menyokong pelanggan dalam peralihan mereka kepada keperluan kebiasaan baharu, termasuklah memanfaatkan pendigitalan dalam operasi perniagaan mereka.

“Pihak bank perlu memainkan peranan penting dalam meningkatkan peranan perantaraan kewangan sepanjang kitaran mana-mana perniagaan, baik usahawan yang bercita-cita tinggi atau konglomerat yang akan melaksanakan tawaran awam permulaan dan mereka yang meneroka bentuk pembiayaan alternatif termasuklah rantaian bekalan pembiayaan atau kemudahan berasaskan perdagangan baharu.

“Usaha-usaha ini akan melengkapi inisiatif yang lebih luas oleh kerajaan termasuklah Dasar Revolusi Industri Keempat Negara (IR 4.0) dengan pendigitalan dan penggunaan teknologi yang begitu penting dalam usaha meningkatkan prospek dan ketahanan ekonomi selaras dengan Rangka Tindakan Ekonomi Digital Malaysia,” jelas beliau.

Sebagai penggerak modal, YB Tengku Zafrul berpandangan, industri perbankan merupakan kunci dalam memudahkan peralihan syarikat ke arah amalan karbon rendah dan lestari melalui pembiayaan dan pelaburan yang melangkaui pandemik, sama ada menyokong penggunaan tenaga boleh diperbaharui, teknologi baharu atau cara baharu untuk menjalankan perniagaan.

“Sudah pasti faktor untuk bangkit dengan lebih baik ialah dengan mengubah cara bank beroperasi. Pada peringkat global, lebih daripada 45 peratus industri perbankan global telah mendaftar bagi Inisiatif Kewangan Program Alam Sekitar Pertubuhan Bangsa-Bangsa Bersatu (PBB) bagi Prinsip Perbankan yang Bertanggungjawab,“ jelas beliau.

YB Tengku Zafrul juga menyarankan agar lebih banyak institusi kewangan dalam negara supaya turut serta dalam aspek tersebut, selaras dengan objektif Matlamat Pembangunan Lestari dan Perjanjian Iklim Paris.

Tambah beliau, dengan berbuat demikian, pihak bank dapat memastikan integrasi kelestarian yang lebih mendalam dalam bidang perniagaan bank, sekali gus dapat membuat keputusan dengan lebih strategik.

“Usaha seperti ini tentunya melengkapkan usaha kerajaan untuk mencapai Matlamat Pembangunan Lestari PBB dalam peruntukan tahunannya. Bermula dengan Belanjawan 2021, ciri ini akan diteruskan dalam Belanjawan 2022, serta melalui inisiatif yang lebih luas seperti RMK12 dan Wawasan Kemakmuran Bersama 2030,” jelas beliau.

Memandangkan sektor kewangan terikat dengan ekonomi yang lebih luas, YB Tengku Zafrul berpendapat, amatlah penting bagi industri perbankan melipatgandakan usaha memulihkan ekonomi sambil menyokong kelangsungan perniagaan terutamanya bagi memulakan perniagaan ketika sektor ekonomi dibuka semula.

Dalam hal ini, industri perbankan diharap dapat memudahkan pinjaman kepada perniagaan dengan syarat pembiayaan dan pembayaran yang akomodatif termasuklah menyertai program iTEKAD yang membantu pengusaha mikro untuk memulakan dan mempertahankan perniagaan mereka.

Industri ini juga perlu menyediakan kemudahan berasaskan bukan hutang seperti skim mudah tunai Cakna dan Jana Niaga yang melegakan kekangan aliran tunai perusahaan kecil dan sederhana (PKS) tanpa meningkatkan tahap hutang mereka.

Akhiri beliau, pihak bank juga seharusnya menggalakkan pembayaran digital, selain penyertaan pedagang kecil untuk menerima pembayaran QR dan memastikan bayaran yuran peniaga yang berpatutan, di samping menyokongnya melalui pelbagai skim pembiayaan segmen peminjam yang paling kurang mendapat perkhidmatan atau layanan, baik dalam sektor perhotelan, perusahaan mikro atau dalam kalangan usahawan wanita.


Belanjawan 2022: Rundingan Kerajaan dengan Pembangkang Bermula

Untuk mendapatkan maklumat terkini, ikuti kami melalui Telegram

KUALA LUMPUR- Kerajaan Persekutuan mula mengadakan sesi rundingan bersama-sama dengan pihak pembangkang sebelum Belanjawan 2022 dibentangkan di Parlimen pada Oktober kelak.

Timbalan Menteri Kewangan II, YB Yamani Hafez Tan Sri Musa berkata, kerajaan komited untuk berbincang bersama-sama dengan pihak pembangkang susulan termeterainya memorandum persefahaman (MoU) Transformasi dan Kestabilan Politik antara Kerajaan Persekutuan dengan pembangkang (Pakatan Harapan) pada 13 September lalu.

Beliau menjelaskan, rundingan tersebut antara lain adalah untuk memastikan cadangan inisiatif dan langkah-langkah Belanjawan 2022 dapat memberi keutamaan kepada kesihatan dan kebajikan rakyat serta aspek yang berkaitan dengan kelangsungan perniagaan.

“Atas semangat kesepakatan bersama-sama terutamanya dalam usaha untuk bangkit daripada kesan COVID-19 dan memulihkan semula negara, kerajaan berharap Belanjawan 2022 yang dirunding kelak akan berjalan dengan lancar dan dapat dipersetujui secara bersama-sama,”jelas beliau ketika menggulung perbahasan Usul Menjunjung Kasih Titah Diraja bagi kementerian itu di Dewan Rakyat pada hari ini.

Sementara itu, YB Yamani Hafez menjelaskan, Kementerian Kewangan buat pertama kalinya mengeluarkan Kenyataan Pra-Bajet (KPB) bagi Belanjawan 2022 pada 31 Ogos lalu untuk meningkatkan ketelusan proses merangka inisiatif belanjawan, selain membina keyakinan awam terhadap pengurusan fiskal negara terutamanya dalam kalangan pelabur.

Menurut beliau, KPB merupakan satu daripada transformasi yang dilaksanakan kerajaan yang bermatlamat untuk menyediakan peluang kepada semua pihak berkepentingan dengan memberi maklum balas ke arah perangkaan sebuah belanjawan yang memenuhi keperluan rakyat, selaras dengan dasar dan objektif negara.

Selain itu, Kementerian Kewangan juga sedang giat melaksanakan pelbagai sesi libat urus dengan penggiat industri dan badan bukan kerajaan (NGO) termasuklah jelajah ke negeri-negeri bagi mendengar maklum balas serta cadangan.

YB Yamani Hafez menyatakan, Belanjawan 2022 akan memberi tumpuan dalam usaha melindungi, memulihkan kehidupan serta membina semula daya ketahanan negara.

Pada masa yang sama, cadangan pengecualian bayaran faedah untuk moratorium pinjaman bank, beliau berkata, kerajaan masih membincangkan perkara itu dengan institusi perbankan kerana melibatkan keputusan komersial pihak bank, lembaga pengarah dan pemegang saham masing-masing.

Berhubung cadangan menaikkan had pengeluaran i-Citra, beliau berpandangan, hal tersebut perlu diperhalusi dan dikaji secara menyeluruh, selain mengambil kira soal mengimbangkan antara keperluan semasa dan kepentingan simpanan persaraan dengan negara yang dijangka mengalami penuaan penduduk pada 10 atau 15 tahun akan datang.


Negara Perlu Model Perlindungan Sosial Sepanjang Hayat

Kuala Lumpur – Sistem perlindungan sosial negara perlu beralih daripada model berkebajikan (charity model) yang hanya mensasarkan golongan miskin kepada pendekatan kitaran hidup yang lebih bersifat mencegah kemiskinan dan meningkatkan daya tahan dalam menangani isu kerentanan.

Institut Penyelidikan Khazanah (KRI) menerusi laporan yang dilancarkan pada hari ini menjelaskan, perlindungan sosial yang berpandukan kitaran hidup ini berupaya untuk menyediakan asas perlindungan pada sepanjang jangka hayat seseorang.

Sistem perlindungan ini berbeza berbanding dengan model sedia ada. Model tersebut mengambil kira risiko terhadap tiga peringkat utama kehidupan seseorang individu, iaitu semasa kecil, bekerja dan pada usia tua.

Semasa kecil, seorang kanak-kanak berdepan dengan risiko kemiskinan dan kekurangan zat makanan yang boleh memberikan kesan jangka panjang terhadap perkembangannya.

“Pada usia bekerja, seorang dewasa mungkin tidak dapat bekerja kerana kehilangan upaya atau perlu memenuhi tanggungjawab penjagaan keluarga, serta menghadapi rintangan semasa peralihan daripada alam persekolahan kepada alam pekerjaan.

“Mereka juga mungkin dibuang kerja, menganggur atau bekerja dalam pekerjaan bukan standard atau tidak formal yang tidak mempunyai akses kepada skim insurans sosial.

Pada usia tua pula, seorang warga emas mungkin mempunyai simpanan usia tua yang terhad dan sebilangan besarnya tidak mempunyai jaminan pendapatan asas untuk keselesaan hidup setelah bersara

Berdasarkan kepada panduan tersebut, KRI dalam laporannya bertajuk Menongkah Badai: Ke Arah Keterangkuman Perlindungan Sosial di Malaysia itu menggariskan beberapa pertimbangan dasar pelaburan perlu diambil kira oleh kerajaan.

Antaranya termasuklah pelaburan dalam manfaat kanak-kanak sejagat bagi memastikan tiada kanak-kanak yang tercicir ketika dalam tempoh penting perkembangan kognitif, fizikal dan sosial.

Kedua, memperluas liputan mandatori skim insurans sosial untuk penduduk dalam usia bekerja, termasuklah kumpulan yang bekerja sendiri, pekerja bukan standard atau/dan pekerja informal, serta golongan di luar tenaga buruh rasmi seperti suri rumah.

Ketiga, dasar itu turut perlu membangunkan pencen insurans sosial untuk usia tua bagi menyediakan jaminan pendapatan asas untuk warga emas bagi menangani cabaran akibat kekangan perlindungan dan ketidakcukupan simpanan pada usia tua.

Keempat, merealisasikan dasar yang dicadangkan secara berperingkat melalui pemantapan institusi perlindungan sosial, pengenalan atau pindaan undang-undang yang berkaitan, dan peningkatan pendapatan kerajaan melalui reformasi cukai.

Turut perlu dipertimbangkan adalah mengenai keperluan untuk membangunkan sebuah institusi perlindungan sosial negara dan sistem maklumat bersepadu bagi mentadbir dan melaksanakan inisiatif perlindungan sosial yang dicadangkan.


LHDNM Bersolidariti Merealisasikan Pelaksanaan PPN

Untuk mendapatkan maklumat terkini, ikuti kami melalui Telegram

Kuala Lumpur – Dalam usaha kerajaan melandaikan penularan jangkitan COVID-19, Lembaga Hasil Dalam Negeri Malaysia (LHDNM) turut bersolidariti membantu merealisasikan pelaksanaan Pelan Pemulihan Negara (PPN) dengan menyumbangkan RM459 590 kepada Akaun Amanah Bencana.

LHDNM menerusi kenyataan media yang dikeluarkannya pada hari ini menyatakan bahawa sumbangan yang terkumpul tersebut merupakan hasil sumbangan secara sukarela daripada semua pegawai dan kakitangan LHDNM.

Inisiatif ini merupakan kesinambungan usaha LHDNM secara berterusan untuk memastikan kebajikan dan kesejahteraan rakyat Malaysia terus terpelihara.

“Sehubungan dengan itu, sumbangan ini adalah sebagai tanda kebersamaan dan keprihatinan semua pegawai dan kakitangan LHDNM dalam usaha memastikan penularan wabak COVID-19 dapat diputuskan.

Penyerahan sumbangan ini telah disampaikan oleh YBhg. Dato’ Sri Dr. Sabin Samitah, Ketua Pegawai Eksekutif LHDNM kepada YBhg. Dato’ Asri Hamidon, Ketua Setiausaha Perbendaharaan bertempat di Kompleks Bangunan Kerajaan, Jalan Tuanku Abdul Halim Kuala Lumpur.


Hujan Tak Sekali Jatuh, Simpai Tak Sekali Erat

Tatabahasa merupakan huraian yang abstrak tentang sistem sesuatu bahasa. Bagi bahasa Melayu, sejak dahulu lagi, banyak pengkaji asing dan tempatan sudah memerah otak dan menyumbangkan usaha untuk memantapkan huraian tentang tatabahasa bahasa Melayu. Pelbagai kajian tatabahasa telah dihasilkan sebagai rujukan untuk pengguna bahasa Melayu. Seterusnya, hasil kajian tersebut dimurnikan dan dikemaskinikan dari semasa ke semasa agar dapat memberikan huraian yang lebih mantap dan tepat tentang tatabahasa bahasa Melayu.

Sesetengah pengkaji bahasa menghuraikan tatabahasa secara deskriptif, iaitu menghuraikan perlakuan penggunaan bahasa oleh masyarakat seadanya, sama ada yang betul, yang kabur atau yang salah. Tatabahasa sedemikian bersifat luwes dan agak longgar. Walau bagaimanapun, apabila pengkaji bahasa berusaha menetapkan sejumlah rumus tatabahasa yang standard atau baku untuk dijadikan sandaran dalam situasi penggunaan yang rasmi, mereka telah menghasilkan tatabahasa preskriptif atau normatif.

Tatabahasa normatif atau preskriptif dijadikan rujukan penentuan betul-salah dalam hal peperiksaan, surat-menyurat rasmi, ucapan dan mesyuarat rasmi, serta wacana rasmi yang lain. Oleh itu, rumus tatabahasa tersebut harus digubal berdasarkan premis yang betul supaya dapat disokong dan dipertahankan dengan penghujahan yang logik dan bukti yang nyata. Hal ini penting kerana dapat menjauhi masalah yang berikut:

Usaha secara istiqamah untuk memurnikan tatabahasa bahasa Melayu dapat kita kesan dari semasa ke semasa. Contohnya termasuk yang berikut:

Walaupun beberapa penambahbaikan sudah dibuat, kita tidak harus terus berpuas hati dan berhenti dalam usaha mendalami dan meneroka tatabahasa bahasa Melayu bagi mengesan apa-apa kelemahan yang wujud. Dengan usaha sedemikian, barulah bahasa Melayu akan semakin hebat dan tepat dalam mata semua pengguna bahasa Melayu.

Kini, terdapat beberapa perkara yang berkaitan dengan tatabahasa bahasa Melayu yang harus kita pertimbangkan semula dan mungkin harus juga kita betulkan seperti yang berikut:

1. Kata adverba dikatakan dapat menghuraikan kata nama, kata kerja, kata adjektif dan frasa sendi nama. Sebenarnya, kata adverba hanya menghuraikan kata kerja, kata adjektif dan frasa nama. Kata yang menghuraikan kata nama ialah penerang. Kata adverba pula ialah kata keterangan. Sila lihat contoh yang berikut.

Dalam ayat a, kata adjektif “hebat” berfungsi sebagai penerang yang menerangkan inti frasa nama “persaingan”. Dalam ayat b, kata adjektif “keras” berfungsi sebagai adverba yang menghuraikan kata kerja “bekerja”. Dalam ayat c, kata “sering” ialah adverba yang menghuraikan kata adjektif “prihatin”. Dalam ayat d, kata “kerap” ialah adverba yang menghuraikan frasa sendi nama “ke sana”.

2. Kata nama yang menandakan masa seperti esok, semalam, kelmarin, lusa, tulat, dahulu dan sekarang dianggap sebagai adverba jati. Sebenarnya, kata-kata tersebut ialah kata nama yang dapat berfungsi sebagai adverba.  Sila lihat contoh yang berikut:

Dalam ayat a, kata “esok” ialah kata nama yang menjadi subjek ayat. Dalam ayat b, c dan d, kata nama “esok” berfungsi sebagai adverba untuk menghuraikan kata adjektif “sihat”, kata kerja “datang” dan frasa sendi nama “ke sana”. Oleh itu, hanya kata yang fungsi tunggalnya menghuraikan kata adjektif, kata kerja dan frasa sendi nama patut dianggap sebagai adverba jati. Contohnya ialah kata-kata yang berkaitan dengan kekerapan seperti sering, jarang-jarang, kerap, acap kali, sentiasa dan selalu.  Sila lihat contoh yang berikut:

Dalam ayat a, b, dan c di atas, kata adverba jati “jarang-jarang” menghuraikan kata adjektif “marah”, kata kerja “berusaha” dan frasa sendi nama “ke sana”. Kata “jarang-jarang” tidak tercakup dalam golongan kata yang lain.

3.  Kata adjektif dikatakan dapat dikenal pasti jika sesuatu kata dapat didahului atau diikuti oleh kata penguat. Sebenarnya, sesetengah kata adjektif (kata yang menghuraikan kata nama) sememangnya tidak biasa atau tidak boleh disertakan dengan kata penguat. Contoh kata adjektif tersebut termasuk betul, salah, putih, ungu, lonjong, bujur, leper, kempis dan sebagainya.

4.  Pelengkap dikatakan sebagai keterangan yang wajib. Sila lihat contoh yang berikut:

Dalam ayat a, kata nama “kertas” ialah pelengkap wajib bagi kata kerja “berpayungkan”.  Dalam ayat b, kata adjektif “jahat” ialah pelengkap wajib bagi kata kerja “berbuat”.  Dalam ayat c, frasa sendi nama “di Ipoh” ialah pelengkap wajib bagi kata kerja “menetap”.

Walau bagaimanapun, pelengkap kata nama bagi kata kerja “bermain” dan “belajar” adalah tidak wajib.  Sila lihat contoh yang berikut:

Dalam ayat di atas, kata nama “muzik” dan “bola” bukan penerang yang menerangkan inti frasa nama tetapi pelengkap tak wajib bagi kata kerja.

Bahasa ialah fenomena yang hidup dan akan terus berkembang. Dengan adanya dapatan ilmu baharu dan pemikiran baharu, huraian tatabahasa sesuatu bahasa akan menjadi semakin kompleks dan berselirat. Hal sedemikian merupakan ciri bahasa hebat yang dapat menyahut cabaran rencam dari zaman ke zaman.


Kerajaan Bakal Mewujudkan 500 Ribu Peluang Pekerjaan

Untuk mendapatkan maklumat terkini, ikuti kami melalui Telegram

Kuala Lumpur – YAB Perdana Menteri, Dato’ Sri Ismail Sabri Yaakob yakin bahawa sasaran kerajaan untuk mewujudkan 500 000 peluang pekerjaan dapat dicapai melalui Pelan Strategik Penciptaan Pekerjaan Nasional (NJCSP).

Menurut YAB Dato’ Sri Ismail Sabri dalam Majlis Pekerjaan Negara (NEC) yang bermesyuarat buat kali ketiga semalam, sebanyak 354 276 pencari kerja berjaya mendapatkan pekerjaan sehingga 30 September 2021, iaitu melebihi sasaran yang ditetapkan.

Pencari kerja berjaya mendapatkan pekerjaan melalui 27 inisiatif yang dilaksanakan oleh kerajaan.”

“Kerajaan juga berjaya mewujudkan lebih daripada 97 000 pekerjaan baharu melalui pelaburan dalam negara dengan 76 peratus daripadanya merupakan kategori mahir dan separuh mahir. Jumlah itu adalah sebahagian daripada sasaran 160 000 pekerjaan baharu yang terhasil daripada pelaburan bagi tahun 2021.

Perdana menteri yang juga merupakan pengerusi NEC berkata, kerajaan akan melaksanakan NJCSP yang disokong oleh lima pasukan petugas khas di bawah kepimpinan NEC.

Melalui pelan ini, enam teras utama akan dipertingkatkan dalam penciptaan pekerjaan di Malaysia, iaitu meningkatkan kerjasama antara industri dengan akademik, memupuk bakat bagi memenuhi keperluan industri dan memperkasa usahawan tempatan untuk kemajuan ekonomi semasa.

“Enam teras itu akan menjadi panduan bagi pelaksanaan enam game changers termasuk mengaplikasikan teknologi kecerdasan buatan untuk tujuan pemadanan dan perancangan kerjaya, di samping meningkatkan kebolehpasaran dan kualiti graduan lepasan Pendidikan Teknikal dan Latihan Vokasional (TVET),” jelas beliau.

Selain itu, hal ini adalah untuk memanfaatkan ekonomi gig dalam usaha mencari peluang penjanaan pendapatan, memacu pertumbuhan sektor baharu dan moden, serta mempercepat penerapan amalan tempat kerja moden.

Dalam inisiatif ini, NJCSP memberikan cadangan untuk mewujudkan satu platform khusus bagi penyelarasan maklumat semua institusi TVET di Malaysia, serta program dan peluang yang ditawarkan bagi memadankan mereka dengan institusi TVET yang sesuai untuk memudahkan pencarian kerjaya pada masa hadapan.

“Kementerian Kewangan dan Kementerian Sumber Manusia juga diberikan tanggungjawab untuk membangunkan platform digital sehenti bagi memastikan program latihan dan peningkatan kemahiran yang dilaksanakan oleh mana-mana kementerian atau agensi dapat dilakukan secara berstruktur dan efektif,” ujar beliau.

Mengulas lebih lanjut, mesyuarat juga bersetuju supaya kursus yang ditawarkan adalah berdasarkan keperluan ekonomi semasa, demografi dan keperluan ekonomi setempat.

“Kerajaan yakin strategi NEC termasuk pelaksanaan NJCSP dapat meneruskan usaha pemulihan ekonomi dan meningkatkan lagi penciptaan pekerjaan. Hal ini sekali gus menangani isu-isu, seperti kekurangan pekerja dalam sektor yang tertentu, kesaksamaan peluang untuk golongan rentan serta masalah berkaitan penggajian,” ujar beliau dalam laporan mesyuarat NEC semalam.


Indeks Harga Pengguna Meningkat 2.0 Peratus

Ketua Perangkawan Malaysia, Datuk Seri Dr. Mohd Uzir Mahidin mengumumkan bahawa Indeks Harga Pengguna (IHP) telah meningkat 2.0 peratus pada Ogos lalu kepada 122.5 berbanding dengan 120.1 pada bulan yang sama tahun sebelumnya.

“Peningkatan ini didorong oleh kenaikan dua digit dalam kumpulan pengangkutan, iaitu 11.0 peratus berikutan penetapan harga siling petrol RON95 kepada RM2.05 seliter bermula Mac 2021 berbanding harga purata RM1.68 pada Ogos 2020.”

“Perkara ini diikuti oleh hiasan, perkakasan dan penyelenggaraan isi rumah (1.7 peratus), makanan dan minuman bukan alkohol (1.2 peratus), perkhidmatan rekreasi dan kebudayaan (0.7 peratus) dan perumahan, air, elektrik, gas dan bahan api lain (0.6 peratus),” ujar beliau.

Menurut Ketua Perangkawan Malaysia, bagi perbandingan bulanan, IHP kekal tidak berubah berbanding dengan Julai 2021. Hal ini kerana, kumpulan makanan dan minuman bukan alkohol dan perumahan, air, elektrik, gas dan bahan api lainHP masing-masing meningkat 0.1 peratus, namun diimbangi dengan penurunan bagi pengangkutan (-0.1 peratus) dan pendidikan (-0.1 peratus).

“Penetapan harga runcit maksimum bagi minyak masak sawit tulen dalam kemasan botol oleh kerajaan yang berkuat kuasa pada 1 Ogos lalu sedikit sebanyak meredakan inflasi bagi subkumpulan minyak dan lemak daripada 0.2 peratus kepada negatif 0.4 peratus pada Julai 2021,” ujar beliau.

Indeks teras turut meningkat 0.6 peratus pada Ogos 2021 berbanding dengan bulan yang sama tahun sebelumnya.

Tambah beliau, indeks teras meliputi semua barang dan perkhidmatan kecuali item makanan segar yang mempunyai harga tidak menentu serta harga yang dikawal.

“Peningkatan ini telah disumbangkan oleh kumpulan hiasan, perkakasan dan penyelenggaraan isi rumah (1.7 peratus), pengangkutan (0.7 peratus), perkhidmatan rekreasi dan kebudayaan (0.7 peratus), perumahan, air, elektrik, gas dan bahan api lain (0.6 peratus), restoran dan hotel (0.6 peratus) dan kesihatan (0.3 peratus),” ujar beliau dalam sidang akhbar hari ini.


KWSP Catat RM6.79 Bilion Pendapatan Pelaburan bagi Separuh Tahun Pertama 2021

Untuk mendapatkan maklumat terkini, ikuti kami melalui Telegram

Kuala Lumpur – Bagi separuh akhir tahun pertama 2021, Kumpulan Wang Simpanan Pekerja (KWSP) mencatat jumlah pendapatan pelaburan sebanyak RM34.05 bilion sehingga 30 Jun 2021 (1H 2021).

Ketua Pegawai Eksekutif KWSP, Datuk Seri Amir Hamzah Azizan menjelaskan bahawa sebanyak 25 peratus peningkatan pada pendapatan pelaburan, iaitu RM6.79 bilion berbanding dengan RM27.26 bilion bagi tempoh yang sama pada tahun 2020.

Jumlah pendapatan pelaburan kasar untuk suku tahun kedua (S2 2021) ialah RM14.77 bilion, RM0.35 bilion lebih rendah daripada RM15.12 bilion yang dicatatkan pada suku tahun yang sama tahun lalu. Ekuiti terus menjadi penyumbang utama pendapatan bagi S2 2021, iaitu RM7.89 bilion daripada jumlah pendapatan pelaburan kasar.

Prestasi kukuh yang dicapai oleh KWSP pada 1H 2021 ini merupakan inisiatif daripada pemulihan yang progresif di pasaran ekuiti dan kebanyakan kelas aset yang lain, tatkala pasaran global mengalami kebangkitan semula.

“Pelaksanaan program vaksin COVID-19 sedang giat dijalankan dan pembukaan semula sektor ekonomi telah meningkatkan prestasi ekuiti di pasaran maju.

“Walau bagaimanapun, prestasi ekuiti di pasaran baru muncul adalah lebih perlahan berikutan peningkatan jangkitan COVID-19 di beberapa negeri, dan disusuli pula dengan kejatuhan harga saham yang ketara akibat tindakan pihak berkuasa China yang mengetatkan peraturan terhadap sesetengah sektor.

Sebagai polisi untuk mengekalkan portfolio yang sihat, KWSP mengamalkan turun nilai kos terhadap ekuiti tersenarai. Kepelbagaian pelaburan KWSP dalam pelbagai kelas aset, pasaran dan mata wang yang berbeza dapat memberikan kestabilan pendapatan dan menyumbang nilai tambah kepada pulangan keseluruhan.

Setakat akhir Jun 2021, aset pelaburan KWSP ialah RM989.14 bilion dan 37 peratus daripadanya merupakan pelaburan luar negara. Pada S2 2021, pelaburan luar negara dilaporkan telah menjana pendapatan RM8.71 bilion, iaitu 59 peratus daripada jumlah pendapatan pelaburan kasar.

Pada masa yang sama, Datuk Seri Amir Hamzah turut berkata, KWSP amat bimbang terhadap keselamatan persaraan rakyat, terutamanya apabila 46 peratus ahli KWSP yang berumur di bawah 55 tahun mempunyai kurang daripada RM10 000 dalam simpanan mereka.

Jelas pandemik memberikan kesan kejatuhan yang ketara dalam peratusan ahli yang mencapai Simpanan Asas (RM240 000 pada 55 tahun) daripada 36 peratus kepada 27 peratus, susulan daripada pengeluaran yang dibuat untuk menampung pendapatan mereka semasa krisis ini.

“Pandemik ini juga telah mencetuskan peningkatan kepada jumlah pekerja gig dan masalah ketidakcukupan simpanan persaraan akibat pendapatan yang tidak tetap atau stabil. Dalam hal ini, manfaat pekerja dan liputan perlindungan sosial mereka juga bakal terjejas.

Dalam memastikan perlindungan sosial terpelihara, beliau menegaskan bahawa skim KWSP perlu dilakukan bagi mereka yang bekerja dalam sektor tidak formal, terutamanya pekerja gig. Hal ini demikian kerana kesan pandemik bukan sahaja melibatkan kesejahteraan masa depan pekerja, malahan akan membebankan pihak kerajaan. Dengan adanya skim ini, mereka berpeluang untuk menabung seawal mungkin dan merancang persaraan yang lebih signifikan.

Selain itu, KWSP turut melancarkan kemudahan i-Sinar dan i-Citra untuk meringankan beban kewangan ahli. Berdasarkan kajian, hampir 89 peratus pemohon i-Sinar dan 86 peratus pemohon i-Citra menyatakan bahawa pengeluaran yang dibuat digunakan untuk menampung perbelanjaan harian dan keperluan kewangan yang mendesak.

Berpegang pada objektif, Ketua Pegawai Eksekutif KWSP berkata, “KWSP akan tetap komited dalam pelaksanaan Alokasi Aset Strategik dan sentiasa peka terhadap perkembangan profil risiko pasaran agar penambahbaikan dapat dilakukan.”

Walau bagaimanapun, KWSP akan memastikan ahlinya mampu menjana pulangan semula daripada simpanan persaraan mereka, di samping melindungi kesejahteraan pada masa akan datang.


RMK12: Tujuh Projek Infrastruktur Utama Dilaksanakan

Kuala Lumpur – Kerajaan menyenaraikan tujuh projek infrastruktur utama yang akan dilaksana dan disempurnakan di bawah Rancangan Malaysia Ke-12 (RMK12).

Antara projek yang diusahakan, termasuklah Landasan Berkembar Lembah Klang Fasa Satu yang menghubungkan hala Rawang ke Salak Selatan dijangka siap pada tahun 2022; Landasan Berkembar Elektrik Gemas ke Johor Bahru, iaitu jajaran akhir landasan berkembar elektrik dari Padang Besar, Perlis ke Johor Bahru, Johor yang dijadualkan siap pada tahun 2023.

Selain itu, pelaksanaan projek penerusan pembinaan Laluan Rel Pantai Timur (ECRL) dengan tarikh jangkaan siap pada tahun 2026; Projek Sistem Transit Rapid (RTS) yang menghubungkan stesen Bukit Chagar, Johor Bahru dengan stesen Woodlands North di Singapura yang akan mula dibina pada hujung tahun 2021.

Turut dilaksanakan projek Lebuhraya Pantai Barat yang melibatkan negeri Selangor dan Perak dijangka siap sepenuhnya pada tahun 2024; projek Central Spine Road dari Bentong, Pahang ke Kuala Krai, Kelantan dan Lebuhraya Kota Bharu ke Kuala Krai yang masing-masing dijangka siap pada tahun 2025.

Dalam pada itu, YAB Dato’ Sri Ismail Sabri Yaakob, Perdana Menteri, ketika membentangkan Usul Mengenai RMK12 di Dewan Rakyat pada hari ini mengumumkan kerajaan bakal mewujudkan model baharu bagi pembiayaan projek infrastruktur yang melibatkan perkongsian awam dan swasta.

Jelasnya, di bawah model yang dikenali sebagai Perkongsian Awam Swasta (PPP) 3.0 itu, model pelaksanaan projek tidak akan melibatkan komitmen kewangan kerajaan dan menggunakan kaedah Request for Proposal (RFP).

“Pelaksanaan projek-projek di bawah model baharu ini dijangka dapat diumumkan pada pertengahan tahun 2022.

“Jawatankuasa khas PPP yang dipengerusikan oleh Ketua Setiausaha Negara akan ditubuhkan bagi membolehkan perundingan projek PPP dapat diselesaikan dalam tempoh setahun.

“Kerajaan bakal menggunakan model baharu untuk tujuan pembiayaan projek infrastruktur di masa akan datang,” katanya.